Semua pihak main peranan atasi banjir kilat
Oleh MOHAMAD HAFIZI BIN MOHD SAID

20 Januari 2022, 3:44 pm
IPOH – Semua agensi termasuk Majlis Bandaraya Ipoh (MBI) bersama Ahli Majlis perlu memainkan peranan mengelakkan masalah banjir kilat di bandar ini.
Menteri Besar, Datuk Seri Saarani Mohamad berkata, semua pihak mempunyai peranan masing-masing memastikan tiada sampah menyekat aliran air sekiranya berlaku hujan lebat bagi mengelak banjir.
Menurut beliau, langkah proaktif tersebut penting lebih-lebih lagi ketika musim hujan yang boleh menyebabkan berlakunya banjir kilat ekoran longkang tersumbat.
“Saya sudah beberapa kali sebut supaya setiap agensi terutamanya pihak berkuasa tempatan (PBT), Ahli Majlis serta penguat kuasa rajin turun padang untuk melihat.
“Sebelum banjir ada ruang di mana longkang boleh tersumbat dan kalau masalah ini dapat diatasi, maka kita dapat elakannya,” katanya kepada pemberita selepas Majlis Executive Talk dan Perutusan Tahun Baru 2022 di Bangunan Perak Darul Ridzuan, di sini hari ini.
Tambahnya lagi, peranan berkenaan bukan sahaja diletakkan pada PBT serta agensi dan jabatan kerajaan semata-mata, namun juga kepada orang ramai.

Beliau berkata, orang ramai juga perlu bersama-sama memastikan tidak ada sampah sarap yang dibuang ke dalam longkang mahupun sungai bagi mengelakkan banjir kilat akibat tersumbat. – K! ONLINE


Penjaga kedai dobi didakwa menipu kontraktor
Oleh NORLIZAH ABAS

20 Januari 2022, 4:16 pm
KUALA LUMPUR – Seorang penjaga kedai dobi mengaku tidak bersalah di Mahkamah Sesyen di sini hari ini atas empat pertuduhan menipu seorang kontraktor bagi mendapatkan projek penggantian saluran paip gas di Terengganu melibatkan penyerahan wang tunai berjumlah RM163,000.
Herisyam Abdul Wahid, 48, didakwa memperdaya Mohd. Hafidz Mohd. Ismail sehingga lelaki itu menyerahkan wang tunai di beberapa lokasi berbeza di sekitar ibu negara selama empat bulan berturut-turut bermula Mac 2018.
Bekas kontraktor itu didakwa menipu mangsa bahawa dia boleh membantu mendapatkan projek kejuruteraan, perolehan, kontraktor dan pembinaan (EPCC) untuk penggantian saluran paip gas di Terengganu dari Petronas Gas Berhad.
Perbuatan itu menyebabkan mangsa menyerahkan wang tunai RM8,000 di Restoran Q-Bistro di Jalan Dwitasik, Bandar Sri Permaisuri di sini pada Mac 2018.
Herisyam turut didakwa menipu mangsa berkaitan projek serupa sehingga mangsa menyerahkan wang tunai RM100,000 di tempat letak kereta tingkat B2, Pavillion pada April 2018.
Tertuduh juga berdepan tuduhan penyerahan wang RM40,000 bertempat di Presint 8, Putrajaya pada Mei 2018 manakala bagi tuduhan keempat melibatkan penyerahan wang tunai RM15,000 juga di Q-Bistro Bandar Sri Permaisuri pada Jun 2018.

Hakim Rozina Ayob membenarkan tertuduh diikat jamin RM12,000 dengan seorang penjamin dan memerintahkannya melapor diri ke pejabat Suruhanjaya Pencegahan Rasuah Malaysia setiap bulan hingga kes selesai. – K! ONLINE


23 organisasi tuntut gantung tugas Azam Baki
Oleh HARRITH HISHAM

20 Januari 2022, 4:23 pm
PETALING JAYA – Sejumlah 23 organisasi mengemukakan Memorandum Rakyat Desak Selamatkan Suruhanjaya Pencegahan Rasuah Malaysia (SPRM) menuntut untuk menggantung serta-merta tugas Ketua Pesuruhjaya, Tan Sri Azam Baki.
Memorandum yang mempunyai lapan tuntutan itu dihantar kepada Ketua Pembangkang, Datuk Seri Anwar Ibrahim, hari ini.
Dalam pada itu, mereka turut menuntut penubuhan Suruhanjaya Siasatan Diraja (RCI) bagi menjalankan siasatan menyeluruh serta membuat saranan tindakan undang-undang terhadap Azam termasuk memanggil semua saksi dan meneliti semua dokumen berkaitan.
“Akta SPRM 2009 juga perlu dipinda bagi memperkasa integriti, ketelusan serta proses semak dan imbang yang adil.
“Meletakkan SPRM serta suruhanjaya yang lain seperti Suruhanjaya Pilihan Raya (SPR) dan Suruhanjaya Hak Asasi Manusia (SUHAKAM) di bawah bidang kuasa Parlimen termasuk lantikan Ketua Pesuruhjaya.
“Prosiding Jawatankuasa Kira-kira Wang Negara (PAC) dan Jawatankuasa Pilihan Khas (PSC) Parlimen perlu dijalankan secara terbuka kepada awam dan keterlibatan secara langsung pihak media,” jelas memorandum itu.

Antara organisasi yang bersama terlibat ialah Angkatan Muda Keadilan (AMK), Pemuda AMANAH Nasional, Pemuda Sosialis DAP (DAPSY), Suara Rakyat Malaysia (SUARAM), Pertubuhan Kebajikan Dan Pembangunan Masyarakat Sabah, Kesatuan Mahasiswa Universiti Malaya (KMUM), Mahasiswa Roket dan Angkatan Mahasiswa Universiti Malaya (UM).
Selain itu, turut dituntut ialah mewajibkan lantikan Ketua Pesuruhjaya Suruhanjaya mengisytiharkan harta kepada masyarakat sebelum pengesahan lantikan.
Mereka juga mendesak supaya kerajaan memperkenalkan Rang Undang-Undang Hidup Melampaui Kemampuan iaitu mana-mana individu perlu membuktikan kekayaan yang diperoleh sebagai langkah mengekang sebarang salah laku.
“Meminda Akta Perlindungan Pemberi Maklumat (WPA) 2010 bagi menjamin perlindungan yang lebih baik kepada pemberi maklumat,” kata mereka.


Doktor didakwa masukkan air mani ke dalam cawan air teh wanita
Oleh KOSMO!

21 Januari 2022, 11:00 pm
LONDON – Seorang pengamal perubatan di England didakwa di mahkamah kerana dituduh memasukkan air mani miliknya ke dalam cawan air teh sebelum memberikannya kepada seorang wanita untuk diminum, lapor akhbar Metro UK semalam.
Dr. Nicholas Chapman, 54, digantung daripada tugasnya di Pusat Kesihatan North Curry, Somerset, England, ekoran dakwaan tersebut, kata majistret.
Mangsa dikatakan menemui bahan asing itu pada bahagian dasar cawannya selepas menghabiskan minuman itu pada 13 September tahun lepas.
Menurut pihak pendakwa raya, insiden tersebut dilaporkan kepada polis tiga hari kemudian.
Suspek bagaimanapun menafikan dakwaan bagi cubaan menyebabkan seorang remaja perempuan  berusia 16 tahun untuk terlibat dalam aktiviti seksual dengannya tanpa persetujuan mangsa.
Dia kemudian dibebaskan dengan ikat jamin dan akan dibicarakan di Mahkamah Diraja Taunton pada bulan depan. – AGENSI


Satelit Elon Musk ganggu kerja pengawasan asteroid
Oleh KOSMO!

21 Januari 2022, 9:00 pm
WASHINGTON – Satu kajian mendapati rangkaian satelit milik Elon Musk, Starlink menyebabkan kerja pemantauan asteroid terganggu kerana imej satelit-satelit berkenaan muncul pada teleskop pemerhatian, lapor akhbar Daily Star semalam.
Kajian tersebut diterbitkan dalam jurnal The Astrophysical Letters dengan ahli-ahli astronomi menyatakan kebimbangan berkenaan perkara tersebut.
Ketika ini, sebanyak 1,800 satelit Starlink dicatatkan mengorbit Bumi pada jarak kira-kira 550 kilometer untuk memberikan capaian internet kepada 24 buah negara.
Bilionair itu dikatakan menghantar semakin banyak satelit pengorbit Bumi sejak 2019 menerusi syarikatnya, SpaceX. Beliau malah merancang untuk mempunyai 10,000 satelit Starlink di orbit Bumi menjelang tahun 2027.
Dalam pada itu, kajian baharu itu secara khusus dijalankan untuk menyiasat kesan satelit-satelit ke atas imej pada kamera milik satu pusat kajian ruang angkasa, Zwicky Transient Facility (ZTF).
 “Satelit-satelit Starlink bertanggungjawab ke atas 5,301 coretan pada imej teleskop antara November 2019 hingga September 2021,’’ jelas ahli astronomi dari Universiti Warsaw, Przemek Mroz yang merupakan pengarang utama kajian.

Beliau turut menjelaskan bagaimana bilangan ‘imej senja’ yang terjejas telah meningkat daripada 0.5 peratus kepada 20 peratus antara 2019 hingga 2021. – Agensi


Perkhidmatan LRT, MRT dan Monorel KL ditutup esok
21 Januari 2022, 9:07 pm
PETALING JAYA – Perkhidmatan kereta api Transit Aliran Ringan (LRT), Transit Aliran Massa (MRT) di beberapa laluan dan Monorel Kuala Lumpur akan ditutup sementara bermula pukul 7 pagi hingga 3 petang esok.
Rapid KL menerusi laman Facebooknya memaklumkan penutupan tersebut melibatkan LRT laluan Ampang dan Sri Petaling, LRT laluan Kelana Jaya, MRT laluan Kajang dan kesemua laluan Monorel KL atas faktor keselamatan awam dan nasihat daripada pihak Polis Diraja Malaysia (PDRM).
“Bagi laluan Ampang dan Sri Petaling melibatkan stesen Pudu, Hang Tuah, Plaza Rakyat, Masjid Jamek, Bandaraya serta Sultan Ismail.
“Manakala bagi laluan Kelana Jaya stesen yang terlibat adalah Pasar Seni, Masjid Jamek, Dang Wangi dan Kampung Baru,” katanya hari ini.
Tambahnya, turut ditutup ialah MRT laluan Kajang yang melibatkan stesen Pasar Seni, Bukit Bintang serta Merdeka.
Dalam pada itu, katanya, kaunter konsesi Rapid KL di stesen LRT Pasar Seni juga ditutup manakala stesen yang tidak terlibat akan beroperasi seperti biasa. – K! ONLINE


SMK Bandar Saujana Putra bakal dibuka selepas terbengkalai sejak 2019
Oleh AMREE AHMAD

21 Januari 2022, 11:06 pm
PUTRAJAYA – Lebih 50,000 penduduk di Bandar Saujana Putra, Kuala Langat, Selangor, dapat menarik nafas lega apabila sekolah menengah di kawasan tersebut bakal dibuka untuk sesi baharu Mac ini.
Itu jaminan Menteri Kanan Pendidikan, Datuk Dr. Mohd. Radzi Md. Jidin ketika hadir meninjau institusi tersebut yang dikenali sebagai Sekolah Menengah Kebangsaan (SMK) Bandar Saujana Putra.
“Jika anda masih ingat lagi, kami pernah datang ke sini pada akhir 2020 lalu. Alhamdulillah, ia sudah siap sepenuhnya dan hanya tunggu bawa masuk perabot bagi dilengkapkan,” katanya.
Melalui hantaran dalam akaun sosial Facebooknya, Mohd. Radzi memaklumkan bahawa sekolah itu terbengkalai sejak 2019, sekali gus menyukarkan ibu bapa menghantar anak mereka untuk pengajian peringkat sekolah menengah.
Beliau turut memuat naik rakaman video berdurasi 1 minit 58 saat yang memaparkan tinjauan ke sekolah berkenaan serta suasana dalaman sekitar institusi tersebut telah pun siap dibina.
Bandar Saujana Putra dengan berkeluasan lebih 344 hektar dan sudah dibuka pada 2003 lalu, bagaimanapun masih belum ada sekolah rendah namun projek itu masih dalam pembinaan.

Keadaan itu menyebabkan ribuan penduduknya terpaksa menyekolahkan anak mereka di luar kawasan perumahan tersebut sama ada di Jenjarom, Putrajaya, Cyberjaya atau Puchong.
Mengulas lebih lanjut, Mohd. Radzi menjelaskan, pihak kementerian itu memberi jaminan SMK Bandar Saujana Putra dibuka pada awal penggal pertama persekolahan sesi 2022/2023.
“Insya-Allah, pemakluman lanjut berkaitan proses pendaftaran murid ke sekolah baharu ini akan diumumkan dalam masa terdekat untuk membolehkan persiapan ibu bapa,” jelasnya. K! ONLINE


Jeff Bezos tubuh makmal kaji rahsia hidup abadi
Oleh KOSMO!

21 Januari 2022, 10:00 pm
WASHINGTON – Bilionair Jeff Bezos dilaporkan menggaji saintis-saintis dalam usaha mencari rahsia untuk hidup selama beratus-ratus tahun menerusi firma anti penuaan baharunya bernama Alto Labs, lapor akhbar Mirror UK semalam.
Pegawai Eksekutif Amazon itu turut mengupah seorang pakar terkemuka dari syarikat pengeluar ubat-ubatan GlaxoSmithKline bernama Hal Barron yang berusia 59 tahun.
Syarikat baharu itu dikatakan mempunyai dana mencecah £2.2 bilion (RM12.5 bilion) untuk mengkaji teknik pengaturcaraan sel revolusioner yang membantu manusia mengelakkan semua penyakit dan hidup lebih lama.
Firma bioteknologi itu turut disertai pasukan ahli sains termasuk dalam kalangan pemenang-pemenang anugerah Nobel.
“Saya amat berbesar hati kerana diberi peluang sekali seumur hidup untuk memimpin syarikat yang begitu unik ini dengan misi yang transformatif bertujuan mengelakkan penyakit,’’ jelas Barron yang akan memulakan tugas pada Ogos ini.
Syarikat yang akan berpangkalan di Cambridge dan California itu telah menarik minat sebilangan profesor universiti kerana menawarkan gaji setaraf dengan bintang sukan.

Dana datang daripada sebilangan pelabur termasuk Bezos yang menyumbang sekitar £138 juta (RM785.17 juta) dan mogul internet Rusia-Israel, Yuri Milner yang menghulurkan £3.7 juta (RM21.05 juta). – Agensi


THHE meterai MoU dengan OHPV
Oleh KOSMO!

21 Januari 2022, 9:56 pm
PETALING JAYA – TH Heavy Engineering Berhad (THHE), subsidari Urusharta Jamaah Sdn Bhd (UJSB) memeterai memorandum persefahaman dengan OHP Ventures Sdn. Bhd. (OHPV) untuk meneroka peluang dalam tenaga boleh diperbaharui.
Kerjasama tersebut akan dilaksanakan  melalui suntikan aset tenaga boleh diperbaharui yang akan melibatkan pembinaan loji kuasa hidro.
Ia juga adalah sebahagian daripada inisiatif THHE untuk membina kapasiti dan keupayaan dengan memiliki aset bagi mengukuhkan kedudukan kewangan melalui pengembangan aliran pendapatan.
Jawatankuasa Eksekutif THHE, Ahmad Yusof berkata, pihaknya berharap kerjasama tersebut akan membolehkan Kumpulan meneroka spektrum tenaga boleh diperbaharui melalui perniagaan pemilikan aset yang akan menjana pendapatan stabil untuk jangka masa panjang.
“Kerjasama inu juga akan membantu THHE kearah merancang  formulasi pelan regularisasi yang mampan kepada Bursa Malaysia Berhad bagi mematuhi garis panduan yang ditetapkan di bawah Garis Panduan Utama PN17,” katanya dalam kenyataan.
Pemeteraian MoU tersebut diwakili oleh Ahmad Yusof dan Pemangku Ketua Pegawai Eksekutif OHPV, Syahril Ahmad Tajuddin.


Lebih 4 juta belia 18 tahun automatik didaftar sebagai pengundi
Oleh MUHAMMAD AYMAN GHAFFA

21 Januari 2022, 11:44 pm
KOTA BHARU – Lebih 4 juta anak muda berusia 18 tahun telah didaftarkan secara automatik sebagai pengundi sehingga 16 Januari lalu.
Perdana Menteri, Datuk Seri Ismail Sabri Yaakob berkata, pendaftaran secara automatik itu dijalankan agar golongan tersebut dapat mengundi menerusi pindaan Perlembagaan Persekutuan pada tahun 2019.
“Pada 16 Januari lepas, pendaftaran automatik pengundi 18 tahun telah dimuktamadkan. Lebih 4 juta anak muda sudah didaftarkan secara automatik,” katanya.
Beliau berkata demikian semasa menyampaikan ucapan perasmian Majlis Makan Malam, Mesyuarat Agung Tahunan Persatuan Kelab-Kelab Belia Malaysia (MAYC) Kali Ke-60 di Hotel Grand Riverview di sini sebentar tadi.
Hadir sama, Menteri Besar Kelantan, Datuk Ahmad Yakob, Presiden MAYC Kebangsaan, Mohd. Syahbuddin Hashim dan Penasihat MAYC, Datuk Ahmad Jazlan Yaakub.
Menurut Ismail Sabri, beliau berharap pertubuhan-pertubuhan belia seperti MAYC akan memainkan peranan untuk memberikan kesedaran kepada golongan muda tentang pentingnya proses demokrasi.

Ujarnya, beliau turut menasihatkan agar golongan muda tidak menjadikan pertubuhan belia sebagai pentas untuk berpolitik atau kepentingan peribadi.
“Platform pertubuhan belia perlu digunakan untuk memberikan input-input yang bermanfaat kepada kerajaan supaya dapat bersama-sama membangunkan kembali negara.
“Pertubuhan belia perlu terus berperanan sebagai pemangkin bersama-sama pemegang taruh institusi kerajaan untuk membangunkan anak muda negara,” katanya.
Menurut Ismail Sabri, kerajaan mahu lebih banyak anak muda yang proaktif memberikan pandangan-pandangan yang membina.
Ujarnya, kerajaan sentiasa mendengar pandangan semua pihak terutamanya anak muda dan sentiasa berusaha mencari jalan penyelesaiannya. -K! ONLINE


Pasangan kekasih dikesan bantu siasatan kes bunuh
Oleh ISKANDAR SHAH MOHAMED

21 Januari 2022, 11:02 pm
KLANG – Polis sedang mengesan sepasang kekasih bagi membantu siasatan kes bunuh seorang lelaki yang dipercayai dibunuh majikannya di sekitar daerah ini, 30 Disember lalu.
Kedua-dua individu itu adalah Chin Siau Lan atau dikenali sebagai Amy, 40, dan Ng Chin Way, 35, atau Kekau.
Ketua Polis Daerah Klang Selatan, Asisten Komisioner Cha Hoong Fong berkata, pihaknya menerima maklumat daripada dua lelaki yang memaklumkan bahawa mangsa berusia 20-an dibunuh majikan pada 9 Januari lalu.
Katanya, polis kemudian menahan tiga lelaki berusia 22 hingga 33 tahun di sekitar Lengkok Pandamaran Jaya 99, Pelabuhan Klang pada hari sama bagi membantu siasatan.
“Hasil soal siasat mendapati mangsa dipukul oleh majikannya bernama Amy dan teman lelakinya dikenali sebagai Kekau.
“Sehubungan itu, polis membuka kertas siasatan mengikut Seksyen 302 Kanun Keseksaan,” katanya dalam kenyataan malam tadi.

Jelas Hoong Fong, kertas siasatan dirujuk kepada pegawai pendakwa dan arahan pertuduhan diberikan terhadap seorang suspek.
“Suspek berkenaan didakwa di Mahkamah Majistret Klang hari ini yang memperuntukkan hukuman mati mandatori, jika sabit kesalahan.
“Dua lagi suspek diikat dengan jaminan bon mahkamah mengikut peruntukan Seksyen 49 Kanun Tatacara Jenayah,” katanya.
Justeru, orang ramai yang mempunyai maklumat berhubung Amy dan Kekau boleh menyalurkannya kepada Ibu Pejabat Polis Daerah (IPD) Klang Selatan di talian 03-33719999 atau balai polis berdekatan. -K!ONLINE


Suami bunuh isteri mahu kahwin lain
Oleh KOSMO!

21 Januari 2022, 10:30 pm
JAKARTA – Gara-gara menyatakan niat untuk berkahwin dengan lelaki lain, seorang wanita di Indonesia dibunuh suaminya dengan cara menekap wajah mangsa menggunakan bantal ketika dia sedang tidur, lapor laman berita Suara.com hari ini.
Insiden tersebut dilaporkan berlaku di Jakarta Timur kelmarin.
Ketua Polis Metro Jakarta Timur, Budi Sartono berkata, suspek yang dikenali sebagai W, 41, membunuh mangsa, SS, 28, ketika dia sedang tidur sekitar pukul 2 pagi (waktu tempatan).
Pembunuhan itu juga dilakukan beberapa minit selepas mereka melakukan hubungan intim.
“Hasil siasatan mendapati bahawa suspek tidak menerima hasrat mangsa untuk berkahwin dengan lelaki lain.
“Berdasarkan pengakuan, suspek berkata bahawa dia berasa sakit hati apabila mangsa menyuarakan hasratnya itu,” kata Budi.

Kedua-dua mereka dilaporkan telah berumah tangga selama 10 tahun dan dikurniakan tiga cahaya mata.
“Kami akan menyiasat dengan lebih terperinci mengenai sama ada benar bahawa kejadian itu berlaku disebabkan rasa sakit hati suspek atau terdapat motif  lain,” tambah Budi.
Sementara itu, hasil bedah siasat mendapati bahawa mangsa meninggal dunia akibat kekurangan oksigen dan mengalami pendarahan pada bahagian belakang kepala.
Suspek juga dikatakan melemaskan mangsa selama 20 minit di atas katil sehingga dia tidak bernyawa. – AGENSI


Gelandangan dikasari, ditendang sampai terduduk
Oleh ALWANI ZAFIRAH

21 Januari 2022, 11:46 pm
PETALING JAYA – Sebuah video memaparkan seorang gelandangan dikasari oleh seorang lelaki apabila dilihat seperti cuba menghalang individu tersebut daripada mengangkat kotak dan barangan yang diletakkan di laluan pejalan kaki.
Menerusi perkongsian oleh Jabatan Netizen Malaysia di laman Twitter, kejadian tersebut dikatakan berlaku di Bukit Bintang.
Melihat pada rakaman yang disiarkan, lelaki itu bertindak menendang gelandangan tersebut sehingga terduduk menahan kesakitan.
Sementara itu, rata-rata orang ramai mengecam tindakan lelaki tersebut yang dianggap kasar dan tidak berperikemanusiaan.
“Tahu la tengah jalankan tugas, mana sifat berperikemanusiaan dalam diri anda sampai buat orang seperti itu,” ciap Rhea Murasaki.
Selain itu, seorang pengguna lain turut berasa marah dengan individu tersebut dan berharap agar dia mendapat balasan atas tindakannya itu.

“Moga dia tua nanti, ada orang tendang dia macam itu, baru tahu rasa sakit,” ciap @Mrmhmrh.
“Siapa lelaki yang tendang pak cik ini. Tolong cari sampai dapat, teruk betul cara kau layan pak cik orang dan moga kau ditendang lebih teruk dari ini.
“Dia masih manusia yang sewajarnya menerima layanan yang baik dan sopan. Harap video ini sebagai bukti untuk beri kau hukuman,” ciap @sshss_syd. – K! ONLINE


Program MM2H terima sambutan menggalakkan
Oleh EDDY AQMAL MOHAMED HAMIDI

21 Januari 2022, 7:17 pm
PUTRAJAYA – Program Malaysia Rumah Keduaku (MM2H) menunjukkan penerimaan yang menggalakkan daripada warga asing apabila sebanyak 111 permohonan telah diterima setakat Januari tahun ini.
Menteri Dalam Negeri, Datuk Seri Hamzah Zainudin berkata, pengumuman pelancaran program berkenaan telah dibuat pada Ogos tahun lalu dan selepas dibuka pada November 2021, penyertaan yang diterima amatlah menggalakkan.
“Dalam tempoh dua bulan selepas permohonan dibuka, sebanyak 15 peserta yang terdiri daripada pemegang pas ‘prinsipal’ dan ‘tanggungan’ telah diluluskan malah tiga daripada mereka kini sudah pun menetap di Malaysia.
“Daripada 111 permohonan yang diterima, 15 telah diluluskan manakala bakinya masih dalam proses melengkapkan dokumen serta ada yang sedang dalam penelitian pihak Kementerian Dalam Negeri (KDN) menerusi Jabatan Imigresen Malaysia (JIM).
Beliau berkata demikian pada sidang akhbar selepas melancarkan Executive Lounge MM2H di Ibu Pejabat JIM di sini, hari ini yang turut dihadiri Ketua Setiausaha KDN, Datuk Seri Wan Ahmad Dahlan Abdul Aziz dan Ketua Pengarah JIM, Datuk Seri Khairul Dzaimee Daud.
Jelas Hamzah, permohonan menyertai program tersebut yang dibuat secara online dimulakan pada November lalu selepas diambil alih daripada Kementerian Pelancongan, Seni dan Budaya (Motac) pada Ogos tahun sama.

“Hanya peserta yang memenuhi syarat diterima (menyertai MM2H) iaitu mesti membawa sekurang-kurangnya RM1 juta setiap seorang berbanding dulu hanya disyaratkan RM300,000 saja.
“Secara purata, jika kita luluskan 1,000 permohonan setiap tahun, dengan itu kita membawa masuk RM1 bilion, berbeza jika kita bandingkan dengan dahulu yang mana kita hanya mampu membawa RM300 juta,” ujar beliau.
Mengulas lanjut, Hamzah berkata, kerajaan menyasarkan peserta yang berkualiti, berkemampuan serta berpendapatan tinggi untuk menyertai program berkenaan sekaligus menafikan dakwaan negatif sesetengah pihak terhadap program itu.
“Kita bermula dengan Silver Hair Program pada 1996, dan sehingga sekarang iaitu sudah 25 tahun, hanya 27,285 pemegang pas prinsipal dan 27,725 pemegang pas tanggungan yang aktif.
“Program ini menunjukkan bahawa dalam tempoh 25 tahun hanya lebih kurang 1,000 pemegang pas yang aktif setahun, jadi tidak perlu diperbesarkan seolah-olah ia membawa banyak kerugian kepada negara dan sebagainya,” jelas beliau.
Tambah beliau, program berkenaan juga akan ditambah baik secara berperingkat dengan kerjasama Motac, Bank Negara dan ejen-ejen pengendali MM2H sebelum ini bagi memastikan ia lebih berjaya di masa hadapan. – K! ONLINE


SPRM tahan 22 individu berhubung penyelewengan dana MITRA
Oleh EDDY AQMAL MOHAMED HAMIDI

21 Januari 2022, 8:18 pm
PUTRAJAYA – Seramai 22 individu ditahan oleh Suruhanjaya Pencegahan Rasuah Malaysia (SPRM) bagi membantu siasatan berhubung kes penyelewengan dana peruntukan program pembangunan sosioekonomi masyarakat India Malaysia (MITRA) B40 di bawah Kementerian Perpaduan Negara.
Kesemua mereka yang terdiri daripada pengarah syarikat, presiden serta setiausaha persatuan dan pertubuhan ditahan dalam operasi yang dilaksanakan di tujuh negeri iaitu di Perak, Selangor, Kedah, Johor, Kuala Lumpur, Negeri Sembilan juga Melaka semalam.
Menurut sumber, seramai enam daripada mereka yang terlibat telah ditahan reman antara empat ke enam hari bermula hari ini di Mahkamah Majistret di Selangor, Kedah dan Putrajaya manakala 16 individu lagi dibebaskan dengan jaminan SPRM.
“Siasatan yang dijalankan sebelum ini telah mengenal pasti sebanyak 337 syarikat, persatuan dan pertubuhan bukan kerajaan (NGO) yang telah diluluskan geran peruntukan tersebut sejak tahun 2019 hingga 2021 dengan peruntukan berjumlah lebih kurang RM203 juta.
“Tumpuan siasatan SPRM membabitkan dua fasa di mana Fasa 1.0 memberi tumpuan kepada 27 buah syarikat, persatuan dan NGO yang telah menerima peruntukan antara RM1 juta hingga RM9 juta.
“Pada Oktober 2021, SPRM telah menahan 18 individu yang melibatkan 10 buah syarikat, pertubuhan dan NGO bagi membantu siasatan penyelewengan ini,” katanya.

Jelasnya, operasi yang dinamakan Mitra 2.0 pula menumpukan kepada baki 17 syarikat dan pertubuhan yang tergolong dalam kumpulan yang telah menerima dana berjumlah RM1 juta hingga RM9 juta.
“Selain tindakan ini, SPRM telah bekerjasama dengan Kementerian Perpaduan Negara dengan menubuhkan pasukan khas siasatan dalaman bagi memberikan tumpuan ke atas 310 syarikat yang telah menerima peruntukan di bawah RM 1 juta.
“Fokus siasatan dalaman ini akan meneliti semua bentuk permohonan, laporan perbelanjaan dan program yang dikatakan telah dilaksanakan oleh penerima geran peruntukan MITRA dari tahun 2019 hingga 2021,” ujar beliau.
Tambah beliau, peruntukan paling tinggi diluluskan adalah pada tahun 2019 iaitu melebihi RM90 juta yang diluluskan kepada 205 syarikat, persatuan dan NGO.
“Daripada jumlah tersebut, terdapat lapan syarikat dikenalpasti memperolehi geran peruntukan lebih RM1 juta,” katanya.- K!ONLINE


Ramalan hujan berterusan di Sabah
Oleh HARRITH HISHAM

21 Januari 2022, 7:10 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan bagi tempoh seminggu bermula 22 hingga 28 Januari bagi negeri Sabah.
Menurut MetMalaysia, pembentukan sistem tekanan rendah di barat Pasifik dijangka bergerak ke arah barat laut merentasi selatan Filipina ke Perairan Palawan dalam tempoh empat hari bermula 24 Januari ini.
“Keadaan ini boleh menyebabkan peningkatan kelembapan yang berpotensi membawa hujan berterusan di kawasan pantai timur dan utara Sabah.
“Pada masa yang sama cuaca panas dan kurang hujan dijangka berlaku di Semenanjung Malaysia, khususnya negeri-negeri utara,” katanya dalam satu hantaran hari ini.
Sementara itu, amaran ribut petir dan hujan lebat turut dijangka melanda negeri Sarawak sehingga pukul 12 tengah malam ini melibatkan Kapit (Bukit Mabong dan Belaga) dan Limbang (Limbang).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” ujarnya. -K!ONLINE


Isteri patah hati suami curang dengan lelaki
Oleh KOSMO!

21 Januari 2022, 8:00 pm
JAKARTA – Seorang wanita di  Indonesia berkongsikan rasa kecewanya apabila ‘menangkap’ suaminya sedang curang bersama seorang lelaki di atas katil di rumah mereka sendiri, lapor laman berita Berita Hits kelmarin.
 Berdasarkan beberapa ciapan di Twitter, wanita yang identitinya tidak didedahkan itu memberitahu bahawa hatinya remuk selepas mendapat tahu mengenai orientasi seksual suaminya itu.
Menurutnya, dia terkejut apabila mendapati bahawa suaminya sedang berdua-duaan bersama teman lelakinya di atas katil di rumah mereka yang dibeli dengan hasil wang gajinya sendiri.
“Mereka berdua-duaan di atas katil yang dibeli menggunakan duit gaji saya,” katanya.
Tambah wanita berkenaan, dia berasa lega kerana ketika kejadian, anaknya yang berusia sembilan tahun berada di rumah ibunya dan tidak mengetahui perkara tersebut.
“Syukurlah anak perempuan saya yang berusia sembilan tahun berada di rumah neneknya kerana dia tidak melihat saya menangis pada pagi hari kejadian,” ujarnya.

Dia bagaimanapun tidak menjelaskan dengan lebih lanjut mengenai keadaannya dan suami  selepas kejadian itu.
Hantaran tersebut menjadi tular dengan netizen membanjiri ruangan komen.
“Paling benci dengan orang yang curang kerana walau apa pun alasan, tindakan mereka itu memang menjijikkan. Anda layak menerima orang yang lebih baik daripada dia. Semoga anda dan anak mendapat kebahagiaan yang lebih baik,” kata seorang pengguna.
“Saya tidak dapat membayangkan bagaimana perasaan kamu. Saya tidak akan menyuruh kamu bersabar kerana tidak berada di tempat kamu, namun semoga kamu diberikan semangat yang kuat,” kata seorang lagi pengguna. – AGENSI


Perkeso buka permohonan bagi 6 program
21 Januari 2022, 7:12 pm
PETALING JAYA – Pertubuhan Keselamatan Sosial (Perkeso) membuka permohonan bagi enam program di bawah Bajet 2022 sejak 1 Januari lalu.
Perkeso dalam satu kenyataan berkata, kesemua program tersebut adalah SIP Subsidi Upah Bersasar (PSU 5.0); SIP Elaun Mencari Pekerjaan+ (SIP EMP+); SPS Padanan Caruman; SPS Khidmat, Program JaminKerja–Insentif Penggajian; dan SIP Gig.
Menurutnya, bagi PSU 5.0, majikan daripada sektor pelancongan yang terkesan dan mengalami penurunan pendapatan akibat penularan Covid-19 boleh membuat permohonan bermula 1 Januari hingga 31 Mac depan di mana insentif kewangan diberikan sebanyak RM600 sebulan kepada setiap pekerja selama tiga (3) bulan, terhad kepada 500 orang pekerja bagi setiap perusahaan.
“SIP EMP+ pula membolehkan mana-mana individu sama ada pencarum atau bukan pencarum yang kehilangan pekerjaan atau sedang mencari pekerjaan untuk memohon bantuan kewangan.
“Permohonan bagi pencarum telah dibuka selama enam bulan bermula 1 Januari sehingga 30 Jun depan, manakala, permohonan bagi individu bukan pencarum dibuka selama 12 bulan bermula 1 Januari hingga 31 Disember nanti,” katanya di sini hari ini.
Tambahnya, untuk program SPS Padanan Caruman, lapan kategori orang bekerja sendiri (OBS) terdiri daripada orang asli atau orang asal, pekerja gig, penjaja, orang kelainan upaya (OKU), pengusaha sektor pelancongan, artis, petani dan usahawan wanita, boleh memohon insentif tersebut untuk dilindungi di bawah Skim Keselamatan Sosial Pekerjaan Sendiri (SKSPS) Perkeso selama setahun.

Jelasnya, bantuan dalam bentuk pembiayaan padanan caruman di bawah Pelan Caruman Kedua SKSPS ini akan dibiayai oleh kerajaan sebanyak 80 peratus (RM186.20), manakala baki 20 peratus (RM46.60) perlu dibayar oleh OBS sendiri, permohonan boleh dibuat bermula 1 Januari lalu hingga 31 Disember ini.
“Program SPS Khidmat adalah insentif dengan bantuan pembiayaan penuh oleh kerajaan untuk caruman bawah Pelan Caruman Kedua dan Keempat SKSPS ini menyediakan tempoh perlindungan setahun kepada empat golongan OBS yang berdaftar terdiri daripada anggota pasukan sukarelawan, pekhidmat rumah ibadat Islam (JAKIM), penyelia dan petugas pemulihan komuniti dan anggota sektor awam berstatus ‘Contract For Service’. Permohonan dibuka sejak 1 Januari hingga 31 Disember ini,” ujarnya.
Sementara itu, program JaminKerja–Insentif Penggajian, para majikan yang membuat pengambilan pekerja baharu dalam kalangan perantis, graduan dan golongan mudah terjejas seperti OKU, bekas tentera dan bekas banduan boleh memohon insentif penggajian dengan nilai maksima sebanyak RM36,000 untuk setiap pekerja dalam tepoh 12 bulan. Permohonan boleh dibuat secara dalam talian mulai 17 Januari hingga 30 Jun depan.
“Akhir sekali, SIP Gig, individu yang tergolong dalam kumpulan yang diberikan notis cuti tanpa gaji, diberhentikan kerja, menganggur lebih 60 hari, pencari kerja daripada golongan terjejas atau suri rumah yang tidak bekerja lebih dari enam bulan, boleh memohon insentif tersebut.
“Program ini menawarkan bantuan kewangan sebanyak RM600 hingga RM800 sebulan selama maksimum enam bulan kepada individu golongan terbabit. Permohonan insentif telah dibuka mulai 17 Januari hingga 30 Jun depan,” katanya. – K! ONLINE


Amaran cuaca buruk di empat negeri malam ini
Oleh ALWANI ZAFIRAH

21 Januari 2022, 8:27 pm
PETALING JAYA – Ribut petir, hujan lebat serta angin kencang dijangka melanda Perak, Selangor, Kuala Lumpur dan Sarawak malam ini.
Jabatan Meteorologi Malaysia (MetMalaysia) dalam satu kenyataan di Facebook berkata, amaran itu melibatkan daerah Muallim di Perak manakala Hulu Selangor, Gombak dan Hulu Langat di Selangor.
Selain itu, keadaan yang sama turut berlaku di keseluruhan kawasan bagi Wilayah Persekutuan Kuala Lumpur.
“Cuaca buruk ini dijangka berterusan sehingga pukul 9 malam hari ini bagi tiga negeri yang terlibat.
“Sementara itu, di Sarawak, amaran ribut petir melibatkan kawasan Kapit (Bukit Mabong dan Belaga) dan Limbang yang dijangka berterusan sehingga lewat malam nanti,” katanya di sini hari ini. – K! ONLINE


Penjual cadar dalang sindiket palsu dokumen imigresen ditahan
Oleh PETAH WAZZAN ISKANDAR

21 Januari 2022, 8:24 pm
KUALA LUMPUR – Seorang lelaki warga Iran dipercayai dalang sindiket pemalsuan dokumen dan passport antarabangsa ditahan dalam satu Operasi Khas Jabatan Imigresen Malaysia (JIM) di sebuah premis perniagaan di Jalan Tuanku Abdul Rahman, dekat sini, Rabu lalu.
Ketua Pengarah Imigresen, Datuk Seri Khairul Dzaimee Daud berkata, suspek berusia 58 tahun yang dipercayai dalang utama sindiket itu telah tinggal di Malaysia lebih 30 tahun dengan menggunakan Pas Lawatan Sosial (Suami Kepada Warganegara).
Katanya, semasa serbuan dilakukan beliau sedang menyerahkan dokumen yang telah dipalsukan kepada pelanggan di luar sebuah pasar raya yang terletak di Jalan Tuanku Abdul Rahman di sini.
“Siasatan lanjut telah membawa kepada serbuan di sebuah premis kediaman pangsapuri yang terletak di Bandar Baru Ampang yang dijadikan tempat menyimpan dan memalsukan dokumen dengan penemuan pelbagai bahan bukti.
“Antara yang dirampas adalah lapan passport antarabangsa pelbagai negara, 29 keping pelekat Pas Lawatan Kerja Sementara (PLKS) yang belum dicetak dan dipercayai palsu, Cop Keluar JIM dipercayai palsu, pelbagai jenis cop, satu unit laptop dan satu mesin pencetak serta 24 keping Lesen Memandu Antarabangsa dan wang tunai RM4000,” katanya dalam satu kenyataan hari ini. -K! ONLINE


Kemudahan pembiayaan PKS RM2 bilion dibuka 3 Februari
Oleh MUHAMMAD IKHWAN IDERIS

21 Januari 2022, 8:13 pm
PETALING JAYA – Bank Negara Malaysia (BNM) akan memperkenalkan dua kemudahan baharu di bawah Dana BNM bernilai RM2 bilion untuk perusahaan kecil dan sederhana (PKS) yang dibuka untuk permohonan mulai 3 Februari ini.
Menurut BNM, pertama ialah Kemudahan Permodalan Semula Perniagaan (Business Recapitalisation Facility, BRF) berjumlah RM1 bilion, bertujuan menyokong PKS untuk pulih dan berkembang, di samping menguruskan tahap keberhutangan mereka melalui penyelesaian pembiayaan yang inovatif.
“Di bawah BRF, PKS boleh mendapatkan pembiayaan ekuiti melalui terbitan saham keutamaan, saham biasa, atau sebarang instrumen mirip ekuiti yang sesuai; atau gabungan antara pembiayaan hutang daripada institusi kewangan peserta (IKP) dan pembiayaan ekuiti melalui pembiaya ekuiti pihak ketiga (kewangan campuran).
“BRF tersedia untuk PKS daripada semua sektor ekonomi, sehingga maksimum RM5 juta bagi membiayai modal kerja dan/atau perbelanjaan modal, dengan tempoh pembiayaan sehingga 10 tahun,” katanya dalam satu kenyataan.
Nor Shamsiah
Gabenor BNM, Tan Sri Nor Shamsiah Mohd. Yunus berkata, penyelesaian pembiayaan yang lebih inovatif seperti kewangan campuran dan pembiayaan ekuiti, menggabungkan sumber, kapasiti dan pengetahuan merentas sektor awam dan swasta termasuk bank, institusi kewangan pembangunan dan pelabur ekuiti.
“Ia bagi membantu perniagaan bangkit semula dengan lebih baik dalam landskap selepas pandemik,” jelasnya.

Sementara itu, kemudahan kedua ialah Kemudahan Peralihan Rendah Karbon (Low Carbon Transition Facility, LCTF), juga berjumlah RM1 bilion yang menyokong dan
menggalakkan PKS untuk menerapkan amalan kelestarian bagi meningkatkan daya tahan perniagaan.
“Di bawah kemudahan ini, institusi kewangan akan menyediakan dana padanan sebanyak RM1 bilion daripada dana mereka sendiri.
“Kemudahan ini adalah selaras dengan matlamat Kerajaan untuk mencapai sasaran ekonomi pelepasan karbon sifar bersih (net-zero emission) pada tahun 2050,” ujar BNM
Butiran mengenai Dana BNM untuk PKS boleh didapati di bnm.gov.my/sme-financing. – K! ONLINE


UMNO Bahagian adakan mesyuarat khas malam ini
Oleh KHAIRUL MOHD. ALI

21 Januari 2022, 7:14 pm
JOHOR BAHRU – Kesemua 26 UMNO Bahagian di negeri ini dijangka akan mengadakan mesyuarat malam ini bagi membincangkan kemungkinan pelaksanaan Pilihan Raya Negeri (PRN) dan memuktamadkan nama-nama calon.
Menurut sumber, mesyuarat UMNO Bahagian Johor Bahru yang dijadual pukul 8 malam itu akan dipengerusikan Ketua Bahagian mereka, Tan Sri Shahrir Abdul Samad.
“UMNO Bahagian Johor Bahru akan mengadakan mesyuarat khas pada pukul 8 malam ini, dan dijangka bahagian lain juga sama.
“Memang itu kebiasaannya, intipati daripada mesyuarat bahagian itu kemudiannya akan dibawa ke mesyuarat peringkat negeri, esok,” ujarnya.
Sementara itu, Ketua Penerangan UMNO Johor, Datuk Seri Dr. Adham Baba hari ini hadir mempengerusikan Mesyuarat Penerangan UMNO Negeri di bangunan Ibu Pejabat UMNO Johor, di sini hari ini.
Mesyuarat yang bermula pada pukul 3 petang dan tamat hampir tiga jam kemudian itu dihadiri kesemua 26 Ketua Penerangan UMNO Bahagian negeri ini.

Situasi itu mengukuhkan lagi khabar angin bahawa Johor bakal menyaksikan PRN diadakan dalam waktu terdekat ini.-K! ONLINE


Kebakaran pusat pelupusan sampah, kerajaan negeri kena bertanggungjawab
Oleh SITI NUR MAS ERAH AMRAN

21 Januari 2022, 7:06 pm
SEBERANG PERAI – UMNO Pulau Pinang menggesa kerajaan negeri untuk bertanggungjawab sepenuhnya susulan kebakaran tapak pelupusan sampah di Pulau Burung, Nibong Tebal di sini yang berlarutan sejak lebih seminggu lalu.
Pengerusi UMNO Pulau Pinang, Datuk Musa Sheikh Fadzir berkata, selain kerajaan negeri, Majlis Bandaraya Seberang Perai (MBSP) dan pihak pengurusan tapak pelupusan sepatutnya tampil memberikan penerangan terperinci berhubung situasi semasa.
Katanya, kegagalan kerajaan negeri menyeleraskan maklumat menimbulkan keresahan dalam kalangan penduduk yang terjejas.
“Kerajaan negeri sepatutnya maklumkan kepada penduduk tentang perkembangan terkini dan bukannya setakat mengeluarkan arahan berpindah semata-mata.
“Sudah lebih seminggu kejadian ini berlarutan dan segelintir penduduk terpaksa menutup kedai selain ada juga yang terpaksa mengambil cuti kerana ditempatkan di Pusat Pemindahan Sementara (PPS).
“Justeru, pihak terlibat wajar memberikan pampasan kepada penduduk yang terbeban dengan ketidakselarasan pihak berwajib dalam menangani isu ini,” katanya.

Beliau berkata demikian selepas mengadakan perjumpaan bersama penduduk di Kampung Kebun Baru, Nibong Tebal di sini hari ini. -K! ONLINE


Isu beg sekolah tidak akan pernah selesai
Oleh KOSMO!

21 Januari 2022, 5:54 pm
PETALING JAYA – Isu beg sekolah berat bukanlah sesuatu perkara baharu namun perkara itu dilihat tetap berulang seakan tidak akan selesai.
Menerusi perkongsian di Facebook Cikgu Fadhli, lelaki itu mendedahkan sebuah klip video memaparkan seorang murid terpaksa memikul beg dengan kedua tangan sewaktu menaiki tangga.
Lebih menyedihkan, murid itu dilihat hampir tersungkur gara-gara tidak mampu untuk mengangkat beg berkenaan.
Jelasnya, klip tersebut dihantar oleh seorang ibu yang merakamkan anaknya sendiri, namun lokasi dan usia murid itu tidak dapat dikenal pasti.
Tangkap layar perkongsian seorang waris berkenaan masalah kesihatan dialami anaknya yang memikul beg berat
“Cikgu tolong sampaikan kepada orang atasan hal ini. Share (kongsi) sampai pada Yang di-Pertuan Agong pun tak apa. Biar ada tindakan. Kesian anak saya, dah la perempuan, badan kecil lagi”.
“Ini bukan isu kecil kerana melibatkan kesihatan anak-anak kita. Bahkan, dah ada beberapa bukti dari kawan-kawan tentang masalah belakang anak mereka dipercayai akibat pikul beg berat,” luah ibu kepada Cikgu Fadhli.

Dalam hantaran yang sama, Fadhli turut berkongsi tangkap layar kenyataan seorang bapa dikenali sebagai Dr. Zaqrul berkenaan anaknya yang mengalami kecederaan tulang belakang akibat membawa beg berat.
“Ini x-ray anak sulung saya, dia terpaksa jalani pembedahan Januari ini dan beg berat adalah salah satu punca tulang belakang bengkok, sampai bila anak kita harus di dera?” kata Zaqrul dalam satu hantaran di Facebook.
Rata-rata perkongsian tersebut telah mendapat pelbagai reaksi orang ramai yang mengakui isu ini adalah sesuatu yang tidak pernah selesai.
“Kenapa tak nak bagi loker di setiap kelas supaya murid tak perlu usung balik buku teks,” kata Lidya.
“Benda ni dari dulu tak selesai dan bukan kita nak manjakan anak-anak tapi biarlah bersesuaian dengan perkembangan semasa,” ujar Ejal Jalal. -K!ONLINE


KPKT fokus sedia rumah mampu milik mencukupi, berkualiti
Oleh SITI A'ISYAH SUKAIMI

21 Januari 2022, 7:01 pm
PUTRAJAYA – Memastikan penyediaan rumah mampu milik yang mencukupi dan berkualiti antara satu daripada enam fokus di bawah Malaysia Berdaya Huni 2022 yang menjadi keutamaan kepada Kementerian Perumahan dan Kerajaan Tempatan (KPKT).
Menteri Perumahan dan Kerajaan Tempatan, Datuk Seri Reezal Merican Naina Merican berkata, dalam soal perumahan, penyediaan rumah mampu milik merupakan teras utama di kementerian tersebut.
Katanya, sehubungan itu beliau mahu bersama-sama untuk menggerakkan Home Ownership Programme (HOPE) KPKT yang melihat ekosistem perumahan secara menyeluruh termasuk penyediaan perumahan dan pembiayaan perumahan.
“Sebab itu, kita ada misi yang perlu dilunaskan dalam Rancangan Malaysia Ke-12 (RMK-12) iaitu penyediaan 500,000 unit rumah mampu milik. Jumlah ini bukan kecil dan kita perlu ada strategi untuk memastikan ia dicapai.
“Justeru dalam soal penyediaan perumahan, saya mahu Mesyuarat Majlis Perumahan Mampu Milik Negara (MPMMN) yang dipengerusikan oleh Perdana Menteri diaktifkan semula dan beliau telah pun bersetuju untuk kita adakan mesyuarat pertama pada 31 Januari ini,” katanya pada Majlis Amanat Tahun Baru 2022 dan Pelancaran Rangka Kerja Pemerkasaan Pihak Berkuasa Tempatan (PBT) di sini hari ini. -K! ONLINE


Zii Jia kena ‘gam’ dengan BAM selama dua tahun
Oleh MUHAMMAD RIDUAN MOHD HANAFIAH

21 Januari 2022, 6:57 pm
TINDAKAN Lee Zii Jia yang keluar daripada skuad kebangsaan terpaksa dibayar dengan harga mahal apabila Persatuan Badminton Malaysia (BAM) memutuskan untuk tidak mendaftarkan pemain perseorangan No. 1 negara itu dalam mana-mana kejohanan naugan Persekutuan Badminton Dunia (BWF) untuk tempoh dua tahun.
Turut menerima nasib sama ialah pemain perseorangan wanita negara, Goh Jin Wei yang menyertai kelab profesional KLRC selepas mengumumkan persaraan sekitar September lalu ekoran masalah kesihatan.
JIN WEI menerima nasib yang sama dengan Zii Jia kena gam selama dua tahun oleh BAM.
Timbalan Presiden BAM, Datuk Seri Jahaberdeen Mohamed Yunoos menegaskan, pemain-pemain negara yang mahu beraksi pada mana-mana kejohanan di bawah naugan BWF perlu mendapatkan kelulusan persatuan.
“Kami telah menerima surat peletakan jawatan Zii Jia daripada BAM sejak 11 Januari lepas dan kami sudah melakukan beberapa langkah serta perbincangan bagi memastikan dia kekal dalam skuad kebangsaan.
“Bagaimanapun, ia tidak berhasil dan Zii Jia tetap dengan keputusan untuk keluar daripada BAM atas sebab tekanan dan sebagainya.
“Sudah pasti ia adalah keputusan yang mengecewakan bagi BAM kerana melepaskan khidmat pemain seperti Zii Jia.

“Namun atas tindakan yang telah diambil, BAM mengambil keputusan untuk tidak mendaftarkan Zii Jia bagi pertandingan BWF selama dua tahun bermula 18 Januari 2022,” katanya pada sidang akhbar di Bukit Kiara, Kuala Lumpur sebentar tadi.
Bagaimanapun, Jahaberdeen berkata, kedua-dua pemain tersebut boleh mengemukakan rayuan atas keputusan yang telah diputuskan tersebut.
“Pintu rayuan masih dibuka buat kedua-dua pemain tersebut. Tiada masalah buat BAM dan kita berharap rayuan itu dibuat secepat yang mungkin,” tambahnya. – K! ONLINE


Letupan kuat bunuh 17 orang di Ghana, 59 cedera
Oleh KOSMO!

21 Januari 2022, 7:00 pm
ACCRA – Sekurang-kurangnya 17 orang terbunuh dan 59 lagi  cedera dalam letupan kuat di sebuah bandar di Ghana yang berlaku selepas lori membawa bahan letupan untuk sektor perlombongan berlanggar dengan sebuah motosikal, kata kerajaan.
Letupan besar itu meninggalkan kawah besar dan menyebabkan berpuluh-puluh bangunan kayu runtuh. Kemalangan berlaku di Apiate, dekat bandar Bogoso sekitar 300 kilometer ke barat ibu negara Ghana, Accra.
“Seramai 17 orang disahkan mati dan 59 mangsa yang cedera telah diselamatkan,” kata Menteri Maklumat, Kojo Oppong Nkrumah  dalam satu kenyataan.
Beliau berkata, tanda-tanda awal menunjukkan kemalangan itu melibatkan sebuah lori membawa bahan letupan untuk syarikat perlombongan, sebuah motosikal dan kenderaan ketiga yang berlaku dekat sebuah transformer elektrik.
“Daripada 59 mangsa yang cedera, 42 orang dirawat di hospital atau pusat perubatan dengan sebilangan mereka kritikal,” tambah Nkrumah.
Presiden Ghana, Nana Akufo-Addo menganggap kemalangan itu sebagai insiden yang  amat menyedihkan dan penuh tragis. Beliau juga menzahirkan ucapan takziah kepada waris mangsa  terkorban.

“Ini adalah Khamis yang hitam. Setakat ini (semalam) sebanyak 500 buah rumah terjejas. Sebahagian musnah sepenuhnya dalam letupan itu dan sebilangan yang lain mengalami keretakan,” kata Timbalan Penyelaras Pertubuhan Pengurusan Bencana Nasional, Sedzi Sadzi Amedonu.
“Bandar Apiate kini menjadi seperti bandar hantu,” katanya. – AFP


Lelaki meronta-ronta sebelum tenggelam
Oleh NOOR HASLIZA NUSI

21 Januari 2022, 6:16 pm
GEORGE TOWN – Mayat seorang lelaki ditemui di bawah jeti berdekatan Terminal Feri, Pengkalan Weld di sini selepas dilaporkan terjatuh ke laut hari ini.
Mangsa yang belum dikenal pasti identiti itu ditemui orang awam dalam keadaan terapung kira-kira pukul 4.03 petang.
Jurucakap bomba negeri berkata, pihaknya dimaklumkan yang orang awam sebelum itu cuba bertindak menyelamat lelaki tersebut tetapi gagal.
“Mangsa dikatakan berada dalam keadaan meronta-ronta sebelum tenggelam dibawa arus.
“Tindakan pasukan bomba dari Balai Bomba dan Penyelamat Lebuh Pantai membuat pemantauan secara ‘surface searching’ dari atas jeti.
“Bagaimanapun, pada pukul 4.03 petang tadi, pasukan kita menerima maklumat daripada orang awam terdapat mayat terapung di bawah jeti,” katanya dalam satu kenyataan di sini.

Beliau memberitahu, mangsa berjaya dinaikkan dan diserahkan kepada pihak polis untuk tindakan selanjutnya sebelum operasi tersebut tamat pada pukul 4.09 petang. K! ONLINE


Perhimpunan #tangkapAzamBaki: 6 jalan utama ditutup
21 Januari 2022, 6:10 pm
KUALA LUMPUR – Polis akan melaksanakan penutupan enam jalan utama di ibu negara susulan perhimpunan #TangkapAzamBaki yang dijadualkan berlangsung di sekitar ibu negara, esok.
Ketua Polis Daerah Dang Wangi, Asisten Komisioner Noor Delhan Yahaya berkata, jalan tersebut adalah Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail.
“Kesemua jalan ini merupakan enam jalan utama di bawah pentadbiran Ibu Pejabat Polis Daerah (IPD) Dang Wangi yang akan dilencongkan kerana terlibat dalam pelaksanaan tugasan itu.
“Lencongan ini akan bermula pada pukul 7 pagi esok sehingga selesai tugasan penguatkuasaan pematuhan prosedur operasi standard (SOP),” ujarnya ketika sidang akhbar di IPD Dang Wangi, dekat sini hari ini.
Menurutnya, perkhidmatan awam berupa kereta api transit aliran ringan (LRT), Transit Aliran Massa (MRT), Monorel dan Keretapi Tanah Melayu (KTM) Komuter yang melalui kawasan ibu negara juga akan diberhentikan sementara waktu sepanjang perhimpunan berkenaan berlangsung.
“Justeru itu, saya nasihatkan orang ramai yang mempunyai urusan terutamanya di sekitar ibu negara esok agar merancang perjalanan dengan sebaik-baiknya bagi mengelak terkandas,” ujarnya.

Terdahulu, Jawatankuasa Bertindak Tangkap Azam Baki melalui satu kenyataan merancang untuk mengadakan perhimpunan #tangkapAzamBaki di hadapan sebuah pusat beli-belah di ibu negara, pada pukul 11 pagi esok.
Perhimpunan itu sebagai platform untuk mendesak Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki ditahan serta-merta oleh pihak berkuasa termasuk mendesak proses undang-undang ke atas beliau bermula segera. – K! ONLINE


Dituduh syirik, Nora Danish enggan burukkan keadaan
Oleh MOHD. HAIKAL ISA

21 Januari 2022, 6:59 pm
PETALING JAYA – Gara-gara memuat naik sedutan babak lakonan sebuah projek drama memaparkan majlis perkahwinan kaum India, pelakon Nora Danish dituduh syirik dan diminta segera bertaubat.
Menerusi video yang dikongsi dalam Instagram, Nora atau nama sebenarnya, Nora Mohd. Danish Hani, 39, dilihat menyertai majlis perkahwinan yang menyaksikan pasangan pengantin mengelilingi ‘api suci’.
Tampil jelita menggayakan pakaian tradisional masyarakat India iaitu legha, bagaimanapun, tidak semua dalam kalangan netizen bersetuju dengan tindakannya itu walaupun sekadar lakonan.
Video dimuat naik yang berlatarbelakangkan patung-patung di kuil juga menyebabkan netizen melemparkan kata-kata kurang enak.
“Janganlah engkau mempersekutukan Allah baik sengaja ataupun tidak kerana itu jalan menuju kemusyrikan yang nyata,” pesan seorang netizen dalam ruangan komen Instagram perkongsian video yang dimuat naik Nora.
Seorang netizen lain meninggalkan komen: “Demi duit, demi populariti sanggup apa sahaja. Tengoklah artis Hollywood sanggup buka baju, sanggup bersetubuh untuk dirakam tayang seluruh dunia demi berlakon filem.”

Biarpun ramai ringan mulut menyifatkan tindakannya sebagai syirik, ada dalam peminat memuji semangat muhibah pelakon yang cukup dikenali menerusi sitkom Puteri itu.
“Meriahnya. Hidup pelbagai kaum, saling menghormati agama serta adat resam masing-masing. Marilah berkasih sayang sesama manusia,” tulis seorang peminat.
Nora ketika dihubungi Kosmo! Online menerusi pesanan WhatsApp sebentar tadi bagaimanapun enggan mengulas lanjut situasi tersebut kerana bimbang hanya akan mengeruhkan keadaan.
“Lah, saya tak baca pula komen. Kena juga ke? Saya malas komen sebab nanti jadi lebih buruk,” balas ibu kepada dua orang cahaya mata itu ringkas. – K! ONLINE


Antartika tidak selamat daripada virus Covid-19
Oleh KOSMO!

21 Januari 2022, 6:00 pm
BUENOS AIRES, Argentina – Koronavirus buat pertama kali sampai ke sebuah pangkalan penyelidikan milik Argentina di Antartika, menyebabkan sembilan kakitangan tidak divaksin dipindahkan selepas  positif ujian Covid-19, kata seorang pegawai kelmarin.
“Seramai 24 daripada 43 saintis dan anggota tentera yang mendiami  pangkalan La Esperanza itu telah dijangkiti koronavirus.
“Sembilan daripada 24 orang itu tidak mengalami simptom dan mereka dipindahkan ke Buenos Aires dengan menggunakan helikopter sebagai langkah berjaga-jaga,” kata pegawai Direktorat Antartika Nasional, Patricia Ortuzar.
Kesemua mereka berada di Antartika sejak sebelum Argentina memulakan kempen vaksinasinya pada 2021. Sebelum ini, mereka dijadualkan berkunjung ke  Buenos Aires untuk mendapatkan suntikan vaksin Covid-19.
Penangguhan tersebut adalah kerana mereka bimbang akan kesan sampingan di persekitaran ekstrem sekiranya mengambil suntikan vaksin Covid-19 di Antartika.
Kes Covid-19 pertama di Benua Antartika dilaporkan di sebuah pangkalan milik Chile pada Disember 2020.

“Stiuasi di La Esperanza terkawal,” kata  Ortuzar.
Seramai 15 petugas positif Covid-19  lain yang  juga tidak menunjukkan sebarang simptom, kekal di pangkalan tersebut bersama kakitangan lain. Kesemua mereka bagaimanapun telah mendapat pelalian Covid-19.
Pangkalan La Eperanza yang dibina pada 1952, terletak di hujung barat laut Antartika dan merupakan antara 13 pangkalan milik Argentina dengan enam adalah pangkalan tetap. – AFP


Polis Perak sedia beri kerjasama siasat dakwaan rasuah
Oleh ASLIZA MUSA

21 Januari 2022, 6:58 pm
PADANG RENGAS – Polis Perak terbuka kepada siasatan berkaitan seorang Ketua Polis Daerah (KPD) di negeri ini yang dikatakan menerima rasuah bagi melindungi aktiviti judi haram seperti dakwaan yang tular di media sosial.
Ketua Polis Perak, Datuk Mior Faridalathrash Wahid berkata, pihaknya sedia memberi kerjasama kepada Jabatan Integriti dan Pematuhan Standard (JIPS) untuk menyiasat dakwaan berkenaan bagi mengesahkan ia benar atau sebaliknya.
Katanya, dakwaan itu telah beberapa kali tular di media sosial dan dilihat sebagai provokasi terhadap tindakan tegas KPD terbabit dalam membanteras kegiatan jenayah di daerahnya.
“Kita tahu tindakan yang dilakukan KPD itu berkesan di mana beliau telah bertungkus-lumus membanteras kegiatan judi haram tanpa sebarang kompromi. Isu-isu jenayah, maksiat, perjudian dan gangsterisme telah di tanganinya dengan baik.
“Mungkin ada pihak yang tidak berpuas hati dengan tindakan tegas beliau. Bagaimana pun, saya terbuka pada siasatan,” katanya.
Beliau ditemui pemberita selepas menghadiri program High Profile Policing (HPP) Solat Jumaat Polis Perak bersama penduduk Kampung Lubuk Merbau di Masjid Jamek Al-Marbawi di sini hari ini. -K!ONLINE


Diva AA nafi ‘propa’ masuk ICU
Oleh SAIRUL ZAMRI MISRANI

21 Januari 2022, 6:29 pm
PETALING JAYA – ‘Yang tak tenang tu mak bapak kau. Yang menipu itu mak kau”.
Demikian sumpah seranah dan luahan kemarahan dari mulut pengacara sensasi bermulut lantang, Azwan Ali susulan dituduh menipu konon-kononnya dikejarkan ke Unit Rawatan Rapi (ICU) baru-baru ini.
Azwan atau lebih dikenali sebagai Diva AA berkata, dia sememangnya dimasukkan ke hospital berikutan mengalami keracunan makanan yang kronik sehingga terpaksa dirujuk ke ICU bagi mendapatkan rawatan lanjut.
Kata Azwan atau nama sebenarnya Mohamed Azwan Ali, 56, dia sepatutnya ditahan di pusat perubatan swasta tersebut untuk beberapa hari namun meminta kebenaran untuk keluar lebih awal kerana mempunyai komitmen kerja di Johor Bahru.
“Malam itu, saya beli burger tepi jalan kerana malas nak pandu lalu yang beratur panjang di sebuah restoran makanan segera.
“Ini mungkin pengajaran buat orang ramai juga untuk lebih berhati-hati membeli makanan di jalanan. Tahun lepas pun saya dah kena tapi tak serik juga.

“Kesalahan saya sebab masa dapat itu saya terus makan di dalam kereta. Sepatutnya, balik dulu dan periksa ada cacing atau sebagainya tapi ini makan terus sebab lapar.
“Bercakap pasal ICU, saya hanya berkongsi foto tangan saya menerima drip air selain memaklumkan saya keracunan makanan dan tulis kapsyen jangan risau,” katanya.
Tambah bekas pengacara Lagu Cinta Kita itu lagi, dia hanya menerima rawatan tidak sampai tiga jam pada hari kejadian dan terus bertolak ke Johor Bahru bagi menghadiri sebuah program.
“Saya masuk pukul 5.30 pagi dan pukul 7.50 pagi saya cakap dekat doktor saya nak keluar hospital.
“Doktor pun terkejut dan dia cakap tak boleh sebab saya harus ditempatkan di wad untuk rawatan lanjut. Tetapi saya cakap dekat dia, tak boleh sebab saya ada program di Johor Bahru,” katanya lagi.
Mengenai tohmahan dan cacian melampau netizen, Azwan mengakui terkilan kerana ada yang sanggup mendoakan serta beranggapan dia telah meninggal dunia selepas tular berita mengenainya dimasukkan ke ICU.
“Mak kau yang menipu! Itu semua jangan layan sebab itu semua yang tidak suka saya. Yang suka saya semua okay saja.
“Tak sangka sebab ada yang cakap ingatkan masuk ICU dah mati. Saya seorang individu yang sering dikecam. Pernah dengar orang masuk ICU sejam saja dan lepas itu siap menari dan drive (memandu) sendiri ke Johor?,” soalnya.
Jumaat lalu, Azwan mengejutkan ramai terpaksa dimasukkan ke sebuah pusat perubatan akibat keracunan makanan dan perkara tersebut dikongsikan menerusi ciapan dalam akaun Twitternya. – K! ONLINE


Mudah memaafkan rahsia Bella Astillah, suami kekal bersama
Oleh NOR AZIAH MAT NOH

21 Januari 2022, 5:32 pm
PETALING JAYA – Kemelut rumah tangga pasangan selebriti Aliff Aziz dan Bella Astillah suatu ketika dahulu menjadi bualan ramai apabila Aliff Aziz kantoi curang sebanyak tiga kali sepanjang perkahwinan.
Namun begitu, Bella atau nama sebenarnya Dayang Nabellah Awang Astillah, 28, sentiasa kuat untuk memberi kemaafan dan menerima semula Aliff dengan hati yang terbuka.
Susulan itu, ramai para isteri diluar sana yang kagum dengan kekuatan yang ditonjolkan Bella sambil mendedahkan prinsip dipegang ketika menghadapi dugaan rumah tangga.
“Ketika Bella membesar ada beberapa kesalahan yang Bella lakukan terhadap kedua ibu bapa, namun mereka sentiasa memaafkan segala kesalahan saya.
“Kita suka duduk dan berbincang, kita tiada nak fokuskan siapa lagi banyak melakukan kesalahan,” katanya dalam sesi siaran langsung Instagram bersama Datuk Prof. Dr. Muhaya Mohamad dan Abu Talib Hussin.
Bella yang juga ditemani suaminya Aliff atau nama sebenarnya Mohamad Aliff Aziz, 31, berkata, sifat pemaaf  penting bagi meneruskan kelangsungan hidup dan alam rumah tangga yang lebih bahagia.

“Berbalik kepada diri sendiri, kita pun tidak sempurna dan banyak cacat cela. Jadi saya fikir siapalah saya untuk terus menghukum Alif, baik saling membantu antara satu sama lain.
“Jika saya berterusan tidak memaafkan Alif, apa yang saya akan dapat. Ramai merasakan itu perkara yang susah namun jika kemaafan itu daripada hati yang ikhlas, kita sendiri akan rasa tenang,” ujarnya.
Dalam pada itu, pasangan itu baru-baru ini dilihat semakin bahagia dan kedua-duanya mengaku banyak mendekatkan diri dengan belajar ilmu keagamaan.
Bella juga dilihat setia menemani Aliff sepanjang pertandingan Gegar Vaganza 8 (GV8_) yang mana Aliff kembali menjadi perhatian ramai selepas mendapat markah tertinggi untuk dua persembahannya seterusnya menempah tempat di konsert akhir GV8 Ahad ini. – K! ONLINE


Jahidah demam muntah dikejarkan ke hospital
Oleh NOR SHAFAWATI YUP

21 Januari 2022, 5:01 pm
SEREMBAN – Wanita mangsa keganasan rumah tangga yang sebelum ini koma dipukul suami, Jahidah Nordin dikejarkan ke hospital dengan ambulans petang tadi selepas mengalami masalah kesihatan.
Adiknya, Fauziah Nordin, 40, berkata, pihak ambulans tiba di rumahnya di Bandar Sri Sendayan di sini kira-kira pukul 3 petang tadi untuk mengambil Jahidah, 43.
“Saya telah menghubungi ambulans selepas melihat keadaan kakak yang tidak sihat.
“Tidak pasti punca sebenar tetapi kakak mengalami demam dan muntah,” katanya ketika dihubungi di sini hari ini.
Jahidah yang selamat melahirkan bayi lelaki, Eshan Nufail secara pembedahan pada 30 November 2020 masih tidak boleh bergerak dan tangannya mengeras selepas dibenarkan keluar dari Hospital Tuanku Ja’afar (HTJ) pada akhir bulan Disember lalu.
Menurut Fauziah, kakaknya itu dilihat mengalirkan air mata setiap kali dia cuba memegang tangan Jahidah untuk menyentuh bayi lelakinya.

“Kakak masih tidak boleh bergerak dan bercakap dan hanya terlantar di katil, malah dia juga tidak dapat memberikan maklum balas apabila ditanya atau sebagainya.
“Namun terdapat tanda dia memahami percakapan atau pertanyaan kami berdasarkan bahasa tubuh apabila dia kerap mengalirkan air mata,” katanya.
Dalam pada itu, Fauziah berkata, Eshan Nufail berada dalam keadaan sihat dan berat badannya bertambah dengan diberikan susu formula.
“Memang rasa sebak melihat keadaan kakak dan kejadian ini sudah berlarutan lebih enam bulan, namun saya dan ahli keluarga lain akan terus menjaganya sehingga pulih.
“Jahidah mengalami masalah di tekak yang mungkin menyebabkan dia sukar mengeluarkan suara namun keadaan itu dalam pemantauan pihak kesihatan,” katanya.
Menurut Fuziah, buat masa ini kami terpaksa bergantung kepada Jabatan Kebjikan Masyarakat (JKM) untuk kos perubatan Jahidah dan bayinya.
“Sehingga kini, gaji Jahidah tidak dapat dikeluarkan daripada bank kerana dipercayai ada masalah dan urusan mahkamah,” katanya.
Sehubungan itu, orang ramai yang ingin membantu boleh menyalurkannya menerusi akaun bank CIMB 7617797037 ( Fauziah Nordin).
Dalam kejadian pada 4 Mei lalu, Jahidah yang menetap di Johor Bahru koma disebabkan kecederaan parah pada kepala dengan tengkorak terpaksa dibuang akibat pendarahan selain rahang, tulang belakang serta rusuk retak dipukul suaminya yang berusia 38 tahun. -K! ONLINE.


Lelaki terlibat kes tipu PS5 didakwa
Oleh NUZULSHAM SHAMSUDDIN

21 Januari 2022, 5:24 pm
KUALA LUMPUR – Seorang lelaki yang terlibat dalam kes penipuan pembelian PlayStation 5 (PS5) membabitkan peminat tegar alat permainan konsol popular itu didakwa di Mahkamah Majistret di sini hari ini.
Bagaimanapun tertuduh Bryan Tan Pei Er, 24, yang juga graduan jurusan farmasi itu mengaku tidak bersalah selepas tujuh pertuduhan dibacakan terhadapnya di dua Mahkamah Majistret di sini hari ini.
Di hadapan Majistret Fardiana Haryanti Ahmad Razali tertuduh didakwa atas empat pertuduhan iaitu telah menipu empat individu dengan memperdaya mereka untuk mempercayai bahawa tertuduh akan memberikan PS5 Disc Version sedangkan tertuduh mengetahui bahawa PS5 itu tidak diberikan kepada mereka.
Perbuatan itu telah mendorong keempat-empat mangsa menyerahkan RM10,230 kepada tertuduh.
Selain menipu berhubung PS5, tertuduh juga didakwa atas satu pertuduhan menjual patung Bearbrick sehingga mangsa menyerahkan RM68,800.
Sementara itu, dihadapan Majistret Wong Chai Sia tertuduh didakwa atas dua lagi pertuduhan sama melibatkan dua individu membabitkan jumlah RM22,958.

Kesemua kesalahan tersebut didakwa dilakukan antaranya di Brickfields, Setapak, Sentul, Dang Wangi dan Cheras di sini antara 28 Ogos hingga 7 November 2021 yang didakwa mengikut Seksyen 417 dan 420 Kanun Keseksaan.
Hukuman bagi seksyen 417 memperuntukkan penjara maksimum lima tahun atau denda atau kedua-duanya manakala bagi seksyen 420 memperuntukkan penjara tidak kurang setahun dan maksimum 10 tahun dan juga boleh dikenakan sebat dan denda jika sabit kesalahan.
Dalam prosiding hari ini pendakwaan dikendalikan Timbalan-Timbalan Pendakwa Raya Ngoh Jess Lyn dan G.Phulrani Kaur manakala tertuduh tidak diwakili peguam.
Mahkamah kemudian membenarkan tertuduh diikat jamin RM16,500 bagi ketujuh-tujuh pertuduhan itu dan menetapkan 3 dan 4 Mac ini untuk sebutan semula kes.
Kosmo! 15 Februari lalu, melaporkan Polis Diraja Malaysia (PDRM) mengesahkan telah menahan seorang suspek yang dipercayai terlibat dalam kes penipuan pembelian PlayStation 5 (PS5) membabitkan lebih 200 peminat tegar alat permainan konsol popular itu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din mengesahkan penahanan suspek bagi membantu siasatan kes berkenaan dan suspek seorang lelaki berusia 23 tahun telah berjaya ditangkap polis di Pulau Pinang.
Menerusi penahanan itu, pihak polis merampas sebuah telefon bimbit, kad sim dan kad bank suspek bagi siasatan lanjut kes tersebut.
Sebelum itu Kosmo! mendedahkan lebih 200 peminat tegar PS5 naik berang apabila tempahan alat permainan konsol itu dengan nilai keseluruhan hampir jutaan ringgit daripada seorang lelaki sejak beberapa bulan lalu masih gagal dipenuhi.
Malah, cubaan ‘kaki game’ terlibat untuk mendapatkan semula wang daripada si ‘wakil penjual’ juga gagal apabila lelaki itu tidak berbuat demikian, sebaliknya terus berjanji untuk segera menyelesaikan masalah berkenaan. -K!ONLINE


Wanita reda doktor tak jumpa janin, impian jadi ibu terkubur
Oleh ALWANI ZAFIRAH

21 Januari 2022, 5:20 pm
PETALING JAYA – Menjadi seorang ibu adalah impian bagi setiap wanita selepas berkahwin dengan kehadiran cahaya mata yang mampu menguatkan lagi hubungan suami isteri.
Namun realitinya bukan semua wanita mampu untuk hamil dan memberi zuriat kepada pasangan.
Menerusi perkongsian seorang wanita yang dikenali sebagai Intan Syafinaz di laman sosial miliknya, dia yang reda dengan ketentuan Ilahi apabila doktor mengesahkan bahawa kandungannya tidak dapat dikesan kerana berada di luar rahim dan perlukan pembedahan segera.
“Doktor cakap kena buat pembedahan untuk buang kandungan sebab nanti kalau pecah akan lebih bahaya.
“Aku reda, sakit tu jangan ditanya, cukuplah diri sendiri yang merasa,” tulisnya di kapsyen video tersebut.
Menurut Intan, pada mulanya, darah turun secara tiba-tiba tetapi hanya sedikit dan kemudian dia mula tidak selesa apabila mengalami sakit perut yang berbeza dari kebiasaan.

“Pada malam 15 Januari, tiba-tiba darah turun dan rasa sakit perut, saya terus datang ke Hospital Parit Buntar.
“Keesokan harinya, aku dihantar ke Hospital Taiping dan kena tahan wad, doktor buat pemeriksaan dan tak nampak janin dalam kandungan,” katanya.
Lebih menyedihkan Intan apabila dia hanya sempat merasa turuja selama lapan hari selepas doktor mengesahkan kandungannya pada 10 Januari yang lalu.
Kemudian, keterujaan untuk menjadi seorang ibu akhirnya terkubur apabila pada 18 Januari dia kehilangan anaknya dan kini Intan sedang menjalani fasa berpantang.
Susulan daripada kejadian itu, Intan memaklumkan dia hanya mempunyai satu tiub fallopian sahaja di bahagian kiri disebabkan tiub pada bahagian kanan telah rosak dan dibuang ketika pembedahan dilakukan.
Video berdurasi 24 saat itu berjaya meraih lebih 62,000 tontonan dan rata-rata orang ramai memberikan kata-kata semangat di ruangan komen dan ada juga pengguna yang berkongsi pengalaman mereka mengalami situasi yang sama.
“Saya pun dah buang satu tiub pada bahagian kiri, lepas setahun baru ada rezeki dapat anak, yang penting jaga pemakanan dan sentiasa berdoa,” kata Sya Asari.
“Semoga kita sama-sama kuat, saya pun baru keguguran minggu lepas, selamat berpantang,” tulis Ayie Rozirie di ruangan komen.
Selain itu, seorang lagi pengguna yang dikenali sebagai Norlia Zainal turut berkongsi pengalamannya.
“Semoga kuat semangat awak, saya pun baru lepas gugur setelah usia kandungan sembilan minggu, setahun tunggu dapat zuriat, akhirnya sekejap sahaja merasa, sama-sama kita kena kuat hadapi ujian Allah,” ujarnya. – K! ONLINE.


Perhimpunan #tangkapAzamBaki: 5 ahli politik beri keterangan
21 Januari 2022, 5:38 pm
KUALA LUMPUR – Polis mengesahkan lima ahli politik antara 16 individu sudah dipanggil untuk memberi keterangan berhubung penganjuran perhimpunan #TangkapAzamBaki yang akan diadakan di ibu negara, esok.
Ketua Polis Daerah Dang Wangi, Asisten Komisioner Noor Delhan Yahaya berkata, setakat ini pihaknya sudah memanggil 16 individu untuk dirakam percakapan.
“Daripada jumlah itu, lima antaranya merupakan ahli politik, namun kita tidak boleh dedahkan identiti mereka kerana tidak mahu ia mengganggu siasatan yang sedang dijalankan.
“Kini kita dalam proses melengkapkan kertas siasatan untuk dihantar kepada Timbalan Pendakwa Raya (DPP) untuk tindakan lanjut,” ujarnya ketika sidang akhbar di Ibu Pejabat Polis Daerah (IPD) Dang Wangi, dekat sini hari ini.
Menurutnya, setakat ini pihaknya masih mengenal pasti penganjur ataupun ‘dalang’ sebenar disebalik perhimpunan tersebut.
Katanya, kes disiasat mengikut Seksyen 504 Kanun Keseksaan iaitu dengan sengaja mengaibkan dengan niat membangkitkan pecah keamanan dan juga Seksyen 233 Akta Komunikasi dan Multimedia (AKM) 1998.

Semalam, Aktivis yang juga ahli Parti Keadilan Rakyat (PKR), Adam Adli Abdul Halim dipanggil ke IPD Dang Wangi di sini, bagi memberi keterangan berhubung perhimpunan #TangkapAzamBaki.
Perhimpunan berkenaan akan diadakan di hadapan sebuah pusat beli-belah di ibu negara, pada pukul 11 pagi, esok. – K! ONLINE


Bekas penguat kuasa direman kes penyata akaun bank
Oleh NUR SYAZWANA MANSOR

21 Januari 2022, 5:17 pm
SUNGAI PETANI – Seorang bekas pembantu penguat kuasa sebuah agensi kerajaan direman selama tujuh hari bermula hari ini bagi membantu siasatan berhubung kes mengemukakan penyata akaun bank syarikat yang mengandungi butiran palsu beberapa tahun lalu.
Menurut sumber, perintah reman itu dikeluarkan Majistret Mohamad Farid Lateef selepas Suruhanjaya Pencegahan Rasuah Malaysia (SPRM) membuat permohonan berkenaan di Mahkamah Majistret Kuala Lumpur pagi tadi.
Sumber berkata, suspek ditahan kira-kira pukul 10.30 pagi semalam di Pejabat SPRM, Kuala Lumpur ketika hadir memberi keterangan.
Katanya, suspek dipercayai menerima rasuah setiap bulan sebagai dorongan untuk memainkan peranan bagi meluluskan tender kontrak sebuah syarikat di Kedah.
“SPRM sedang mendapatkan dokumen berkaitan selain merakam pernyataan beberapa saksi dan tidak menolak kemungkinan akan ada lagi tangkapan pada masa terdekat,” katanya ketika dihubungi.
Sementara itu, Pengarah SPRM Kedah, Datuk Shaharom Nizam Abd Manap ketika dihubungi mengesahkan tangkapan tersebut dan berkata, kes itu disiasat mengikut Seksyen 16 Akta SPRM 2009.

Pada 11 Januari lalu, seramai 21 individu ditahan SPRM manakala seorang lagi ditahan reman pada 16 Januari lalu bagi membantu siasatan kes yang sama. -K! ONLINE.


UMNO bincang PRN Johor dalam masa terdekat
Oleh NOR SHAFAWATI YUP

21 Januari 2022, 5:10 pm
PORT DICKSON – Pemilihan masa yang sesuai untuk mengadakan Pilihan Raya Negeri (PRN) Johor amat penting dan perkara itu akan dibincangkan UMNO dalam masa terdekat.
Naib Presiden UMNO, Datuk Seri Mahdzir Khalid berkata, buat masa ini beliau masih belum ada maklumat bila PRN Johor akan diadakan.
“Kalau hendak buat pilihan raya apa yang paling penting adalah ‘timing’ (masa). Saya tiada info bila berkenaan masa (PRN) itu mereka di Johor yang ada.
“Dalam masa sehari ke dua hari ini UMNO akan bincangkan ( kewajaran mengadakan PRN Johor) dalam masa terdekat,” katanya pada sidang akhbar di sini hari ini.
Beliau berkata demikian pada Majlis Penyampaian Bantuan Pembelian Barangan Keperluan Asas Dewan Undangan Negeri (DUN) Sri Tanjung Parlimen Port Dickson.
Ketika ditanya sama ada UMNO dan BN akan bertanding secara solo jika PRN diadakan di Johor, Mahdzir berkata, keputusan itu sudah ada dalam fikiran dan akan dimaklumkan nanti.

Dalam pada itu, Mahdzir membidas kenyataan Ketua Pembangkang, Datuk Seri Anwar Ibrahim yang mendakwa ramai menteri ‘hilang’ semasa banjir melanda beberapa negeri pada Disember tahun lalu.
Beliau berkata, soal itu tidak perlu lagi dipanjangkan dan rakyat yang akan membuat penilaian tentang siapa yang berada di hadapan untuk membantu mangsa banjir.
“Cerita tentang menteri hilang ini, banyak orang hilang. Jadi tidak perlulah kita nak hurai panjang.
“Awak (Anwar) salahkan orang, orang di sebelah sana pun hilang juga. Jadi kita tidak perlu cakap pasal hilang,” katanya.
Sebelum itu, media melaporkan Anwar mendakwa ramai menteri yang hilang semasa banjir melanda beberapa negeri pada Disember lalu.
Anwar berkata, walaupun Perdana Menteri, Datuk Seri Ismail Sabri Yaakob turun di lapangan semasa banjir tetapi menteri kabinet sebaliknya. -K! ONLINE.


Amaran hujan berterusan di Sarawak ditamatkan
Oleh HARRITH HISHAM

21 Januari 2022, 5:27 pm
PETALING JAYA – Keadaan cuaca di negeri Sarawak melibatkan 13 kawasan dijangka bertambah baik susulan amaran hujan berterusan yang dikeluarkan pada Khamis ditamatkan.
Menurut Jabatan Meteorologi (MetMalaysia), ia melibatkan Kuching, Serian, Samarahan, Sri Aman, Kapit (Belaga), Miri (Beluru, Telang Usan, Miri dan Marudi) dan Limbang.
Sementara itu, MetMalaysia turut mengeluarkan amaran ribut petir, hujan lebat dan angin kencang yang dijangka berlaku di negeri Sabah dan Sarawak sehingga pukul 6 petang ini.
“amaran cuaca buruk itu membabitkan Sarikei (Pakan dan Julau), Sibu, Kapit (Song dan Kapit), Bintulu (Tatau), Miri (Beluru, Telang Usan dan Marudi) dan Limbang (Limbang).
“Di Sabah melibatkan kawasan Pantai Barat (Papar, Putatan, Penampang, Kota Kinabalu dan Tuaran), Tawau (Lahad Datu) dan Sandakan (Tongod dan Kinabatangan),” katanya dalam satu kenyataan hari ini.
Jelasnya lagi, amaran akan dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.-K! ONLINE.


90 peratus ahli keluarga Bn 3 Senoi Praaq terima dos penggalak
Oleh ZAKI SALLEH

21 Januari 2022, 4:52 pm
TAPAH – Seramai 216 ahli keluarga anggota Batalion 3 Pasukan Gerakan Am (Bn 3 PGA) Senoi Praaq di Kem Bidor di sini menerima suntikan vaksin dos penggalak semalam.
Pegawai Pemerintah Batalion 3 PGA, Superintendan Azhar Hashim berkata, program vaksinasi itu dijalankan sepertimana ditetapkan untuk ahli keluarga Batalion 3 PGA yang majoritinya adalah dalam kalangan masyarakat Orang Asli.
“Program ini mendapat kerjasama Pejabat Kesihatan Daerah Batang Padang dan Jabatan Kemajuan Orang Asli Batang Padang bagi memastikan proses pemberian vaksin berjalan lancar.
“Ini adalah kesinambungan daripada dua lagi program pemberian suntikan dos penggalak yang telah dijalankan pada siri lepas,” ujarnya dalam satu kenyataan di sini.
Program Imunisasi Vaksin Covid-19 Dos Penggalak
ini menjadikan peratusan penerima dos suntikan vaksin dos penggalak daripada jenis Pfizer BioNTech di pasukan itu kini mencapai 90 peratus.
Ia juga bagi menyokong usaha kerajaan dalam mengekang penularan wabak Covid-19 dengan mendaftarkan diri dalam Program Imunisasi Covid-19 Kebangsaan. -K! ONLINE.


CCTV rakam aksi curang pasangan tua
Oleh KOSMO!

21 Januari 2022, 5:30 pm
JAKARTA – Netizen di media sosial Indonesia kecoh berhubung perbuatan curang melibatkan seorang lelaki dan seorang wanita pertengahan usia yang dirakam oleh sistem televisyen litar tertutup (CCTV) jirannya, lapor laman berita Suara.com hari ini.
Rakaman video tersebut dimuat naik ke akaun Instagram bernama @andreli_48.
Menerusi klip video yang dikongsikan, kelihatan seorang lelaki sedang berdiri di kawasan sebuah kedai yang sudah ditutup.
Lelaki yang memakai baju putih berkolar itu dilihat sedang menunggu seseorang di pintu kedai.
Kemudian, seorang wanita bertudung labuh dirakam menghampiri lelaki berkenaan.
Lelaki itu dilihat menyambutnya dengan berpeluk mesra dalam klip video itu yang berdurasi sekitar satu minit.

Kecurangan mereka  telah disaksikan oleh 11 ribu pasang mata pengguna laman Instagram yang menghujani keduanya ruangan komen dengan pelbagai pendapat.
“Sudah tua, malu saya melihatnya,’’ tulis seorang netizen. – Agensi


Mawar Rashid turun 6kg sebab Covid-19
Oleh HANISAH SELAMAT

21 Januari 2022, 4:19 pm
PETALING JAYA – Pelakon Mawar Rashid menganggap pengalaman dijangkiti wabak Covid-19 Julai tahun lalu sebagai sebuah mimpi ngeri.
Kata pemilik nama sebenar, Wan Mawar Shaputri Wan Abdul Rashid itu, selera makannya berkurangan sehingga berat turun sebanyak 6 kilogram (kg).
“Memang pengalaman menakutkan kerana sepanjang tempoh tersebut saya berdepan impak yang teruk baik dari segi mental dan fizikal. Memang saya kini nampak kurus sebab tak berselera langsung.
“Badan juga sakit-sakit dan jadi lemah. Selepas habis tempoh kuarantin pun saya belum sihat sepenuhnya kerana cepat berasa penat. Kiranya sebulan juga masa untuk kembali cergas.
“Tapi sebenarnya sebelum diserang virus itu saya ada niat mahu menurunkan berat badan sikit. Cuma banyak kali cubaan diet tertangguh berikutan beberapa faktor sampingan.
“Tak sangka pula Covid-19 jadi punca berat badan hilang. Apa pun pengalaman dijangkiti Covid-19 membuatkan saya lebih peka dan beringat untuk jaga kesihatan. Itu lebih utama berbanding perkara lain,” katanya kepada Kosmo! Online.

Terdahulu pada Julai 2021, pelakon Pok Ya Cong Codei: Siti Di Hati itu bersama keluarganya termasuk suami, Raf Yaakob dan tiga anak mereka positif Covid-19, namun mereka hanya berkongsi cerita tersebut kepada umum selepas sembuh.
Akui Mawar lagi, naluri seorang ibu cukup kuat disebabkan ingin anak-anak juga kental melawan virus berkenaan sekali gus cepat sembuh.
“Bayangkan suami pun alami simptom teruk termasuk demam panas tetapi demi saya dan anak-anak, dia gagahkan diri menjaga kami selain memantau suhu badan semua.
“Jadi tentu saya pun enggan cepat mengalah. Alhamdulillah dengan sokongan keluarga dan teman yang tahu keadaan kami sekeluarga, akhirnya kami dapat mengharungi cabaran ini,” katanya lagi.
Mawar mendirikan rumah tangga dengan Raf yang juga adik kepada Datuk Fazley Yaakob pada 2017 dan dikurniakan dua cahaya mata, Raden Muhammad Rafael, 3, dan Raden Seri Rosabella Cinta, 1.
Mawar, 27, turut mempunyai dua anak tiri iaitu Raden Ahmad Rayyan, 11, dan Raden Seri Raysaa Chanela, 7, iaitu cahaya mata daripada perkahwinan terdahulu suaminya. – K! ONLINE


1.1 juta tan sisa plastik dikutip setiap tahun
Oleh MOHD YUNUS YAKKUB

21 Januari 2022, 4:44 pm
SHAH ALAM – Kira-kira 1.1 juta tan sisa plastik termasuk sekali guna dikutip setiap tahun di seluruh negara.
Menteri Alam Sekitar dan Air, Datuk Seri Tuan Ibrahim Tuan Man berkata, tindakan kolektif perlu dilakukan segera terutama dalam mengatasi masalah banjir kilat khususnya.
Sehubungan itu, katanya, kementerian meletakkan sasaran pada tahun 2030 sebagai tiada lagi isu sisa plastik.
“Isu banjir kilat contohnya sebanyak 40 peratus sisa plastik menutup aliran air di sistem peparitan.
“Lebih-lebih lagi apabila (sisa plastik) ke lautan dengan ikan mati kerana memakan plastik ini. Malah, apabila banjir kita juga dapati banyak sampah di sungai dan perlukan penambahbaikan pengurusan,” katanya ketika ditemui pemberita selepas merasmikan penubuhan Malaysian Recycling Alliance (MAREA) di sini, hari ini.
Turut hadir Timbalan Menteri Perumahan dan Kerajaan Tempatan, Datuk Seri Dr. Ismail Abd. Muttalib dan Pengerusi MAREA merangkap Ketua Pegawai Eksekutif Nestle (Malaysia) Berhad, Juan Aranols.

MAREA melibatkan kerjasama syarikat seperti Nestle, Coca-cola Malaysia, Colgate-Palmolive Malaysia, Dutch Lady Milk Industries, Etika Group, Fraser and Neave Malaysia, Mondelez International (Malaysia), Spritzer, Tetra Pak Malaysia dan Unilever Malaysia.
Beliau memberitahu, pihaknya sukar untuk menyekat penggunaan plastik walaupun beberapa buah negeri seperti Pulau Pinang mempunyai peraturan tersebut selain KASA lebih menguruskan sisa klinikal plastik.
“Justeru, kerjasama dijalankan dengan Kementerian Perumahan dan Kerajaan Tempatan dalam mencapai kadar kitar semula sebanyak 25 peratus untuk pembungkusan plastik pasca pengguna menjelang tahun 2025,” jelasnya.
Sementara, Aranols berkata, matlamat MAREA adalah menambah baik budaya kitar semula dan mengurangkan sisa plastik di negara ini.
“Sisa plastik merupakan cabaran alam sekitar yang penting dan menimbulkan ancaman di negara ini dan seluruh Asia Tenggara,” katanya. -K! ONLINE.


4 termasuk pengurus direman dana agensi kerajaan bernilai RM13.7juta
Oleh NORHAYATI YAHAYA

21 Januari 2022, 4:39 pm
SHAH ALAM – Empat termasuk seorang pengurus sebuah syarikat logistik direman selama empat hari bermula hari ini bagi membantu siasatan berhubung dana sebuah agensi kerajaan bernilai RM13.7juta.
Perintah reman terhadap keempat-empat suspek lelaki berusia 41 hingga 66 tahun itu dikeluarkan Majistret Nur Faizah Abdul Sani.
Menurut sumber, kesemua suspek terlebih dahulu ditahan bermula pukul 6.45 petang sehingga 11 malam kelmarin di Pejabat Suruhanjaya Pencegahan Rasuah Malaysia (SPRM) Selangor.
Katanya, tiga daripada yang ditahan adalah daripada pertubuhan bukan kerajaan (NGO) manakala seorang lagi bekerja di syarikat logistik.
“Mereka disyaki telah mengemukakan permohonan dan laporan berkala program yang mengandungi butiran palsu bagi memperoleh geran agensi itu.
“Siasatan mendapati perbuatan mereka dilakukan antara tahun 2019 hingga tahun ini,” katanya ketika dihubungi Kosmo! hari ini.

Kata sumber itu, antara permohonan itu adalah berkaitan geran rumah ibadat, bantuan makanan asas dan awal persekolahan.
Jelas sumber, salah seorang daripadanya suspek yang direman juga didapati disiasat atas dua aduan berkaitan agensi berkenaan.
“Siasatan lanjut masih dijalankan dan kes disiasat mengikut Seksyen 118 Akta SPRM,” katanya. -K! ONLINE


Rela pegang ular daripada jumpa hantu – Nora Danish
Oleh NUR EMIRA SAIZALI

21 Januari 2022, 4:10 pm
PETALING JAYA – Sebagai seorang pelakon, pelbagai perkara mencabar harus dilakukan bagi membuktikan kemampuan sekali gus menjayakan sesebuahcwatak .
Sepertinya, itu yang dilakukan aktres popular, Nora Danish apabila memberanikan dirinya bermain dengan ular bagi menjayakan watak  Syuhada dalam telefilem terbaharu, Survival 486.
Mengakui dia seorang wanita yang sangat takut terhadap ular, namun terpaksa membuang perasaan gentar tersebut demi memberikan hasil terbaik.
“Saya seorang yang penakut sebenarnya. Demi menghidupkan watak Syuhada dan memperhebatkan jalan cerita, saya sanggup buang rasa ketakutan dan berlakon dengan haiwan berbisa sebegitu
“Saya memang takut dengan ular sebab dia boleh membunuh tetapi inilah manisnya menjadi seorang pelakon, melakukan sesuatu di luar jangkaan,” katanya kepada Kosmo! Online.
Nora atau nama sebenarnya Nora Mohd Danish Hanif berkata demikian pada sidang akhbar virtual telefilem Survival 486 baru-baru ini.

Sempat berkongsi mengenai tahap ketakutannya terhadap sesuatu perkara, Nora mengakui rela memegang ular berbanding terserempak dengan sebarang entiti mistik atau hantu.
“Saya lebih takutkan hantu daripada ular. Pernah satu ketika sebelum berkahwin, saya biarkan pintu rumah terbuka luas walaupun tinggal berseorangan.
“Bila keluarga saya pulang dan bertanya mengapa saya biarkan pintu semuanya terbuka, saya beritahu jika ada hantu saya boleh terus berlari. Lebih rela pencuri masuk atau pegang ular daripada ternampak hantu,” ujarnya.
Dalam pada itu, dia yang pernah popular menerusi sitkom Puteri itu mengakui watak Syuhada banyak mengubahnya menjadi seorang wanita yang lebih berani dan lasak.
“Karakter Syuhada telah memberi inspirasi untuk saya mencuba banyak perkara baharu seperti aktiviti sukan lasak seperti mendaki gunung (hiking).
“Sejak berlakon cerita ini, saya sudah mula masuk ke hutan dan hiking. Sekali gus melawan sifat penakut yang tinggi dalam diri saya selama ini,” ujarnya lagi
Bercerita lanjut, dia turut mengakui sudah semakin ketagih melakukan aktiviti mendaki gunung sehingga telah merancang untuk meneruskan pendakiannya ke Gunung Kinabalu, Sabah tidak lama lagi.
“Semangat untuk mendaki gunung (hiking) muncul selepas saya berlakon dalam telefilem ini. Bila sudah mula masuk ke dalam hutan, rasa seronok sangat.
“Boleh dikatakan saya sudah ketagih aktiviti hiking, sehari tidak melakukannya, rasa rindu. Insya-Allah pada bulan Mac nanti, saya merancang untuk mendaki Gunung Kinabalu sempena ulang tahun kelahiran ke-40.
“Sekurang-kurang ada juga aktiviti lasak untuk dilakukan kerana saya bukan wanita yang suka melakukan aktiviti sebegitu malah sejak di bangku sekolah juga saya bukan pelajar aktif dalam bidang sukan,” katanya lagi.
Selain Nora, Survival 486 turut membariskan pelakon hebat lain seperti Redza Rosli dan ditayangkan esok di saluran Astro Citra.- K! ONLINE


‘Diejek, disamakan dengan kaum tertentu, saya pernah trauma’
Oleh MOHD. HAIKAL ISA

21 Januari 2022, 4:26 pm
PETALING JAYA – Berbunyi klise, tetapi perbuatan buli seperti barah yang boleh merosakkan masyarakat dan jika melampau mampu membunuh.
Penyanyi berbakat besar, Vanessa Reynauld antara yang tidak terlepas menjadi menjadi mangsa buli disebabkan fizikalnya yang jauh berbeza daripada orang lain sejak kecil.
Vanessa atau nama lengkapnya, Vanessa Ben Reynauld mengakui pernah berdepan trauma sehingga tidak mahu ke sekolah akibat selalu dibuli.
“Orang selalu nampak saya senyum dan yakin di atas pentas. Sebenarnya, saya ada sisi kehidupan yang orang tak tahu.
“Sejak kecil lagi saya selalu kena ejek sampai pernah rasa takut dan trauma hendak pergi sekolah.
“Ada yang samakan saya dengan suku kaum dan etnik tertentu kerana rambut afro semula jadi yang cantik ini,” katanya menerusi satu hantaran status Instagram.

Vanessa juga sudah lali dengan kecaman disebabkan penampilannya yang berbeza berbanding orang lain. Abangnya iaitu Christopher yang berstatus orang kelainan upaya (OKU) sindrom down merupakan penguat jiwanya.
“Saya masih lagi terima kecaman disebabkan penampilan tapi tidaklah seteruk sebelum ini sebab saya dah pandai menanganinya.
“Sejak program Ceria Popstar, sehingga ke pentas separuh akhir Anugerah Juara Lagu (walaupun tak sampai final) merupakan satu perjalanan yang panjang dan penuh liku.
“Walaupun saya pernah mengharumkan nama negara di peringkat antarabangsa tapi memang susah nak dapat penghargaan umum. Tak mengapa sebab saya tak pernah mengalah sebab ini impian saya. Saya takkan biarkan komen negatif melemahkan saya.
“Saya kuat kerana keluarga. Saya janji dengan abang, Christopher untuk beri kehidupan yang baik. Dia orang istimewa dan menghidap sindrom down. Dia sepenuhnya bergantung kepada saya sebab saya yang jaga dia setiap hari. Beri dia makan dan mandikannya,” luahnya.
Dalam pada itu, selepas Yuna, Layla Sania, Dolla dan Iman Troye, kini wajah penyanyi Vanessa pula terpampang di papan iklan digital tersohor, Times Square, New York, Amerika Syarikat.
WAJAH penyanyi Vanessa pula terpampang di papan iklan digital tersohor, Times Square, New York.
Vanessa menjadi artis kelima dari Malaysia yang fotonya dipaparkan di papan iklan digital gergasi itu yang merupakan sebahagian daripada kempen Equal oleh wadah penstriman digital, Spotify.
“Rasa macam di awang-awangan sekarang dan sangat gembira wajah saya terpampang di New York Times Square sempena kempen Equal Spotify. Rasa macam nak pengsan,” katanya. – K! ONLINE


MR D.I.Y. prihatin nasib komuniti terjejas banjir
Oleh MUHAMMAD IKHWAN IDERIS

21 Januari 2022, 4:41 pm
PETALING JAYA – Bencana banjir besar yang melanda Lembah Klang, baru-baru ini mendorong peruncit pembaikan rumah terbesar di Malaysia, MR D.I.Y. Group (M) Berhad (MR D.I.Y.) menggerakkan unit tanggungjawab sosial korporat (CSR)nya, MR D.I.Y. Cares untuk tampil membantu.
Pasukan tersebut, yang melaksanakan purata 44 aktiviti CSR dan projek jangkauan komuniti setiap tahun telah mengumpulkan kit ujian kendiri Covid-19, peralatan perlindungan, sarung tangan, but getah, beg sampah, produk pembersihan rumah dan bantuan makanan untuk diagihkan kepada penduduk terjejas di Shah Alam, Klang, Hulu Langat dan Puncak Alam serta di Pahang.
Program bantuan dilaksanakan dengan kerjasama beberapa rakan kongsi termasuk Kementerian Perdagangan Antarabangsa dan Industri (MITI), Gladius Mobile Aid dan Team x4 untuk memastikan ia sampai kepada golongan yang paling memerlukan.
Kira-kira 60 orang sukarelawan MR D.I.Y. Cares juga digerakkan ke Hulu Langat untuk membantu kakitangan MR D.I.Y. sendiri yang terjejas akibat banjir melaksanakan kerja-kerja pembersihan dan keperluan lain.
Inisiatif bantuan MR D.I.Y. Cares turut diperluaskan pasukan sukarelawan mereka untuk mangsa banjir di Jelebu, Mentakab dan Sungai Lui, Kajang.
Sukarelawan MR D.I.Y. bergambar bersama kit ujian kendiri yang disumbangkan kepada MITI untuk diagihkan kepada golongan memerlukan.
Jurucakap MR D.I.Y. berkata, sebagai perniagaan tempatan, pihaknya ingin menyokong mangsa banjir menghadapi tempoh mencabar ini dan membawakan sedikit kelegaan kepada kehidupan mereka.

“Penghargaan dan terima kasih kami ucapkan kepada pelbagai organisasi yang membantu memastikan sumbangan barangan keperluan ini sampai kepada mangsa yang paling memerlukan.
“Kami berharap mereka yang terjejas akan terus kekal kuat, bermotivasi dan selamat,” katanya dalam satu kenyataan. – K! ONLINE


4,046 kes Covid-19 hari ini
Oleh SITI A'ISYAH SUKAIMI

21 Januari 2022, 3:51 pm
PUTRAJAYA – Jangkitan baharu Covid-19 direkodkan melepasi angka 4,000 dengan 4,046 kes hari ini menjadikan jumlah kumulatif sebanyak 2,824,973 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuatnaik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi satu ciapan di laman Twitter beliau hari ini. -K! ONLINE.


[VIDEO] Lima maut dalam kemalangan ngeri di Balikpapan
Oleh KOSMO!

21 Januari 2022, 4:52 pm
JAKARTA – Satu kemalangan ngeri dilaporkan berlaku hari ini di simpang Muara Bapak, bandar Balikpapan yang menyebabkan lima mangsa maut dan sekitar 20 kenderaan musnah atau rosak, lapor saluran berita Liputan6.
Kejadian dikatakan berlaku sekitar pukul 7.15 pagi (waktu tempatan) dan dipercayai berpunca daripada sebuah treler yang hilang kawalan disebabkan brek tidak berfungsi.
Treler yang sarat dengan muatan itu dilaporkan terbabas lalu melanggar sejumlah kenderaan yang berhenti pada lampu isyarat merah.
Pemandu treler itu dikatakan merupakan penduduk tempatan berusia 48 tahun.
Menurut Ketua Pesuruhjaya Perhubungan Awam Polis Kalimantan, Yusuf Sutejo, treler itu membawa muatan kira-kira 20 tan.
Sebanyak 20 kenderaan dikatakan terlibat dalam kemalangan tersebut. Setakat ini, 5 mangsa dilaporkan maut dan 5 orang lagi cedera parah.

Mangsa-mangsa dibawa ke hospital berdekatan di Balikpapan iaitu Hospital Besar Kanujoso, Hospital Faith, dan Hospital Ibnu Sina, lapor laman berita Tempo.co.
“Keutamaan ketika ini adalah untuk memindahkan mangsa yang maut di tempat kejadian dan sebagainya,” jelas Yusuf. – Agensi


Sindiket jual produk tradisional tidak berdaftar digempur
Oleh ISKANDAR SHAH MOHAMED

21 Januari 2022, 4:47 pm
SHAH ALAM – Kegiatan sindiket penjualan produk tradisional tidak berdaftar menerusi pletform e-dagang tumpas apabila digempur Jabatan Kesihatan Negeri Selangor (JKNS), Isnin lalu.
Serbuan dijalankan Cawangan Penguatkuasaan, Bahagian Perkhidmatan Farmasi (CPF) itu melibatkan beberapa premis termasuk sebuah kediaman di sekitar Petaling Jaya.
Pengarah Kesihatan Selangor, Datuk Dr. Sha’ari Ngadiman berkata, operasi itu dilakukan hasil maklumat awam mengenai kegiatan penjualan produk yang disyaki tidak berdaftar dengan Kementerian Kesihatan Malaysia (KKM).
Katanya, JKNS berjaya merampas sebanyak 135 produk yang dianggarkan bernilai RM53,000 daripada sindiket berkenaan.
“Sindiket itu menjalankan penjualan produk-produk tidak berdaftar secara atas talian melalui pletform e-dagang yang terkenal.
“Penjualan seumpama itu dikhuatiri membahayakan kesihatan sekiranya tidak dikawal dan mendatangkan kesan sampingan yang memudaratkan orang ramai,” katanya dalam kenyataan hari ini.

Jelas Sha’ari, siasatan lanjut dijalankan pihaknya mengikut Akta Jualan Dadah 1952 yang memperuntukkan denda tidak lebih RM25,000 atau tiga tahun penjara atau kedua-duanya sekali.
Sehubungan itu, beliau menasihatkan orang ramai supaya berwaspada membeli produk kesihatan dan kosmetik yang dijual secara atas talian.
“Semakan kesahihan nombor pendaftaran produk atau notifikasi kosmetik boleh dibuat dengan melayari www.npra.moh.gov.my atau menghubungi Bahagian Regulatori Farmasi Negara di talian 03-78835400,” katanya. -K! ONLINE.


Kluster pendidikan: STIAS ditutup sehingga disahkan selamat
Oleh NOR AINNA HAMZAH

21 Januari 2022, 4:32 pm
REMBAU – Sekolah Tinggi Islam As Sofa (STIAS), di sini yang menjadi kluster ketiga pendidikan yang dikesan di negeri ini ditutup bermula semalam sehingga ke satu tarikh yang akan diumumkan oleh Kementerian Kesihatan (KKM).
Pengerusi Jawatankuasa Pengurusan Bencana Daerah (JPBD) Rembau, Mohamad Najib Mustafa berkata, kluster Bukit Chengkau Ulu yang dikesan di STIAS membabitkan 72 pelajar yang dikesan melalui saringan kendiri berkala yang dilakukan di sekolah berkenaan.
Menurutnya, dari jumlah tersebut sebanyak 50 pelajar lelaki dan 22 pelajar perempuan disahkan positif Covid-19.
“Setakat ini satu kes dirawat di Hospital Tuanku Ja’afar (HTJ) di Seremban, manakala baki pelajar lain menjalani kuarantin di sekolah.
“Arahan kuarantin telah dikeluarkan kepada semua pelajar dan guru, sekolah diarahkan tutup dibawah Seksyen 18 Akta Pencegahan dan Pengawalan Penyakit Berjangkit 1988 bermula semalam,” katanya ketika dihubungi di sini tadi.
Sementara itu, tinjauan Kosmo! ke lokasi STIAS mendapati, terdapat pita berwarna kuning KKM yang menunjukkan sekolah berkenaan kini sedang menjalani tempoh kuarantin.

Bahkan, ada juga ibu bapa yang memberikan sumbangan berupa air mineral dan lain-lain keperluan kepada warga sekolah sepanjang menjalani tempoh kuarantin berkenaan. -K! ONLINE.


Pesawat hilang 80 tahun ditemui di India
Oleh KOSMO!

22 Januari 2022, 9:00 pm
NEW DELHI – Sebuah pesawat yang dilaporkan hilang hampir 80 tahun lalu selepas terhempas ketika Perang Dunia Kedua telah ditemui dekat kawasan pergunungan Himalaya yang terpencil di India, lapor laman berita Wion News semalam.
Pesawat itu dikatakan terhempas pada minggu pertama tahun 1945.
Penemuan serpihan pesawat itu dibuat oleh sebuah pasukan pencari di sebuah puncak gunung bersalji pada bulan lalu.
Menurut laporan agensi berita AFP, pesawat pengangkut C-46 itu dikatakan membawa 13 penumpang dari bandar Kunming di selatan China. Ia tiba-tiba hilang ketika ribut yang berlaku di kawasan pergunungan di negeri Arunachal Pradesh, India.
Tiga pemandu arah yang terlibat dengan operasi pencarian dilaporkan meninggal dunia kerana mengalami hipotermia iaitu suhu badan yang menurun pada peringkat awal projek itu dijalankan pada September tahun lalu.
Seorang pengembara dari Amerika Syarikat (AS), Clayton Kuhles dilaporkan mengetuai misi itu setelah mendapat kebenaran daripada anak kepada salah seorang anak kapal yang terlibat dalam kejadian itu bernama Bill Scherer.

“Pesawat itu sudah tidak pernah didengari sebelum ini. Ia hilang begitu saja,” jelas Kuhles ketika bercakap mengenai kejadian itu.
“Apa yang boleh saya katakan adalah saya sangat gembira hanya kerana dapat mengetahui keberadaannya. Saya membesar tanpa bapa,” Scherer memberitahu agensi berita AFP menerusi emel.
“Saya fikir akan perasaan ibu saya yang menerima telegram mengenai kematian suaminya dan ditinggalkan dengan seorang bayi lelaki berusia 13 bulan, iaitu saya sendiri,” jelas beliau. – Agensi


Empat wanita bergaduh berguling-guling
Oleh KOSMO!

22 Januari 2022, 9:30 pm
JAKARTA – Empat wanita tular di media sosial gara-gara bergaduh sehingga berguling-guling di atas tanah dalam satu kejadian di hadapan sebuah pusat beli-belah di Indonesia, lapor laman berita Suara.com hari ini.
Video tersebut dimuat naik ke sebuah akaun di Facebook dan dikongsikan di saluran YouTube @suara.com.
Kejadian dikatakan berlaku di hadapan pusat-beli belah Nagoya, kepulauan Riau.
Menerusi video yang dikongsikan, kelihatan penduduk setempat  sedang berusaha meleraikan pergaduhan empat wanita terbabit.
Pada awalnya, dua wanita dilihat sedang menarik rambut satu sama lain di hadapan sebuah kereta.
Pergaduhan mereka tidak dapat dileraikan sehingga kedua-duanya berguling-guling di atas tanah.

Kemudiannya, dua wanita lain keluar dari kereta dan meluru ke arah mereka untuk menyertai pergaduhan.
Beberapa kenderaan terpaksa berhenti ketika pergaduhan tersebut berlaku di atas jalan.
Salah seorang daripada penduduk itu berkata, mereka bergaduh disebabkan jualan  susu. Bagaimanapun, punca sebenar pergaduhan  tidak dapat dikenal pasti sehingga kini. – Agensi


Maut dihempap lori simen ketika tunggu lampu isyarat
Oleh ROSALWANI CHE SOH

22 Januari 2022, 8:42 pm
KOTA BHARU – Kecuaian seorang pemandu lori simen yang tidak memastikan breknya berfungsi dengan baik membawa padah apabila kenderaan berat itu menghempap kereta yang dipandu seorang wanita semasa berhenti di simpang empat lampu isyarat Jalan Sri Cemerlang di sini hari ini.
Kejadian pada pukul 4.10 petang itu menyebabkan Roslina Anat Lat, 47, meninggal dunia di lokasi kejadian selepas mengalami kecederaan parah pada bahagian dada dan kakinya.
Pemangku Ketua Polis Daerah Kota Bharu, Superintendan Mohd. Suhaimi Ali berkata, siasatan awal mendapati, seorang lelaki memandu sebuah lori muatan simen sedang dalam perjalanan dari arah Jalan Sri Cemerlang sebelum mendapati brek kenderaannya tidak berfungsi.
Menurutnya, keadaan itu menyebabkan pemandu lori berkenaan mengambil keputusan menukar laluan dan membelok ke kiri menghala ke Hospital Raja Perempuan Zainab II di sini untuk mengelak daripada merempuh kenderaan di hadapan.
“Semasa membelok ke kiri, lori itu dipercayai terbalik sebelum menghempap kereta Perodua Kelisa yang dipandu mangsa yang sedang berhenti di lampu isyarat di arah bertentangan dengan kenderaan berat tersebut.
“Kemalangan itu mengakibatkan wanita tersepit di dalam kereta sebelum meninggal dunia di tempat kejadian,” katanya ketika dihubungi Kosmo! hari ini.

Menurut Mohd. Suhaimi, sebuah kereta jenis Honda Civic yang berada di belakang kereta mangsa turut dihempap lori itu, namun pemandunya yang merupakan seorang lelaki berusia 58 tahun tidak mengalami sebarang kecederaan.
Ujarnya, siasatan awal mendapati, kemalangan itu disyaki berpunca daripada kecuaian pemandu lori yang gagal memastikan fungsi brek kenderaannya selamat.
Mohd. Suhaimi memberitahu, ujian saringan air kencing terhadap pemandu lori itu mendapati dia negatif dadah dan kes disiasat mengikut Seksyen 41(1) Akta Pengangkutan Jalan 1987.-K! ONLINE


Tiada lagi kerjasama UMNO, Pas di Kelantan
Oleh ROSLIZA MOHAMED

22 Januari 2022, 9:10 pm
KOTA BHARU – UMNO Kelantan akan bergerak sendiri selepas memutuskan untuk tidak lagi bekerjasama dengan Pas menerusi Muafakat Nasional (MN) di negeri ini berkuat kuasa hari ini.
Pengerusi Badan Perhubungan UMNO negeri, Datuk Ahmad Jazlan Yaakub berkata, perkara itu diputuskan selepas pertemuan pihaknya dengan Pas Kelantan di kediaman rasmi Menteri Besar Kelantan, Datuk Ahmad Yakob petang tadi.
Menurutnya, kepimpinan UMNO Kelantan sepakat membuat keputusan itu susulan pendirian Pas yang masih mahu bekerjasama dengan Parti Pribumi Bersatu Malaysia (Bersatu) dalam Pilihan Raya Umum Ke-15.
“Keputusan muktamad UMNO Kelantan adalah untuk tidak bersama Pas. Ia diputuskan dengan penuh rasa sedih kerana kita akhirnya akan mengharungi jalan berliku secara sendirian,” katanya pada sidang akhbar di Pejabat UMNO Kelantan di sini hari ini.
Ahli Parlimen Machang itu berkata, Pas Kelantan pada awalnya meminta UMNO menangguhkan perkara itu, namun beliau selaku pemimpin UMNO negeri sedia mengambil risiko dengan memuktamadkan keputusan memandangkan konflik sudah berlarutan terlalu lama.
Tegas Ahmad Jazlan, UMNO Kelantan tetap menyokong kerajaan negeri Kelantan di bawah pimpinan Ahmad selain sokongan tidak berbelah bahagi kepada Perdana Menteri, Datuk Seri Ismail Sabri Yaakob.

Tambah Ahmad Jazlan, sehubungan dengan itu BN akan bertanding di semua 45 kerusi DUN dan 14 kerusi Parlimen di seluruh Kelantan pada PRU-15 akan datang.-K! ONLINE


Tun Mahathir ‘trending’ di media sosial
Oleh ALWANI ZAFIRAH

22 Januari 2022, 10:43 pm
PETALING JAYA – Susulan perkhabaran mengenai bekas Perdana Menteri, Tun Dr. Mahathir Mohamad yang dilaporkan sedang menerima rawatan di Institut Jantung Negara (IJN) hari ini telah mendapat perhatian ramai dan rata-ratanya mendoakan kesejahteraan beliau.
Menerusi tinjauan Kosmo! di media sosial mendapati, namanya kini menjadi ‘trending’ di semua platform seperti Twitter, Instagram, Facebook dan Google dengan menggunakan tanda pagar Tun M.
Sementara itu, orang ramai dilihat sedang hangat memuat naik hantaran serta ciapan yang mengharapkan kesembuhan bekas Perdana Menteri itu.
Terbaharu, anaknya, Datin Marina Mahathir melalui satu kenyataan memaklumkan keadaan bapanya ketika ini stabil dan memberi respon yang baik kepada rawatan tersebut.
Dalam pada itu, meninjau ke platform media sosial, seorang pengguna @jueabbas berharap agar proses rawatan Tun Dr. Mahathir berjalan dengan lancar.
Katanya, beliau merupakan seorang pemimpin yang terbaik.

Seorang pengguna lain turut bersedih apabila mendapat berita mengenai perkara itu.
“Sedih juga bila tahu Tun M sakit, sumbangan dia selama ini bukan sikit dan kita perlu menghargai kebaikannya,” ciap Adib.
Pengguna dengan nama Izzudin Ibrahim mendoakan agar rawatan yang sedang dijalankan oleh pemimpin tersohor itu dipermudahkan dan Allah memanjangkan usia beliau.
“Idea bernasnya masih diperlukan di negara ini. Semoga Allah mempermudahkan rawatan dan memanjangkan usianya,” tulisnya.
Sebagai rekod, dalam tempoh lebih sebulan ini, Tun Dr. Mahathir telah dimasukkan ke IJN sebanyak tiga kali dan kali terakhir adalah pada 17 Januari lalu bagi menjalani prosedur perubatan elektif dan dibenar keluar enam hari kemudian. – K! ONLINE


4,116 kes Covid-19 dilaporkan hari ini
Oleh SITI A'ISYAH SUKAIMI

22 Januari 2022, 8:47 pm
PUTRAJAYA – Jangkitan Covid-19 kekal melebihi angka 4,000 dengan 4,116 kes dilaporkan hari ini, menjadikan jumlah kumulatif sebanyak 2,829,089 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes hari ini, sebanyak 498 kes adalah kes import yang mendapat jangkitan dari luar negara.
“Terdapat 39 kes (0.9 peratus) adalah kategori tiga, empat dan lima serta 4,077 kes (99.1 peratus) lagi kategori satu dan dua.
“Kes sembuh mencatatkan 2,858 kes dengan jumlah keseluruhan kes sembuh di Malaysia sebanyak 2,753,119 kes,” katanya dalam satu kenyataan hari ini.-K! ONLINE


Pejuang bertanding secara solo PRN Johor
Oleh FARAHWAHIDA AHMAD

22 Januari 2022, 10:39 pm
SEGAMAT – Parti Pejuang Tanah Air (Pejuang) Johor, akan meletakkan 42 calon solo untuk bertanding pada Pilihan Raya Negeri (PRN) Johor tidak lama lagi.
Ketua Pejuang Johor, Datuk Dr. Saharuddin Mohd Salleh menegaskan parti itu sudah mengumumkan tidak akan menyokong mana-mana pihak dan akan bertanding sendirian walaupun tidak di kesemua 56 kerusi di Johor.
Jelas beliau, calon yang dipilih adalah dalam kalangan belia, wanita, profesional, pertubuhan bukan kerajaan (NGO), bekas Ahli Dewan Undangan Negeri (ADUN), bekas pegawai kerajaan dan ahli perniagaan.
“Kita akan memuktamadkan ke semua nama calon dari pelbagai peringkat usia ke jawatankuasa pusat parti dalam masa terdekat.
“Keutamaan lokasi meletakkan calon Pejuang dinilai berdasarkan majoriti penduduk Melayu di kawasan masing-masing,” katanya dalam sidang media di Program Perasmian Pejabat Sekreteriat Parti Pejuang di Jalan Nagasari, Parlimen Sekijang (P141), Segamat Baru di sini, hari ini.
Beliau bagaimanapun terbuka jika mana-mana parti mahu bekerjasama dengan Pejuang pada PRN negeri kali ini.-K! ONLINE